title: HMS Ulster (R83)

text: Alus saapui elokuussa 1945 Chathamiin, jossa se poistettiin palveluksesta. Alus siirrettiin lokakuussa CHathamin telakalle, mistä se palasi palvelukseen helmikuussa 1946 poikien koulutusalukseksi Kotilaivastoon. Alus siirrettiin toukokuussa 1950 Dartmouthin koulutuslaivueeseen kadettien ja alipäällystön kouluttamiseksi. Se siirrettiin tammikuussa 1951 edelleen Plymouthiin sijoitettuun hävittäjistä koottuun paikallislaivueeseen koulutukseen, koeajoihin ja valvontatehtäviin. Alus poistettiin joulukuussa 1952 palveluksesta ja se sijoitettiin Devonportin reserviin.


title: HMS Ulster (R83)

text: Alus valittiin muutettavaksi tyypin 15 sukellusveneentorjuntafregatiksi. Se valmisteltiin muutostöitä varten ja alus hinattiin Chathamin telakalle, jossa aluksen muutostyöt aloitettiin 1954. Alus aloitti 1956 koeajot, joiden päätyttyä se määrättiin palvelukseen 8. fregattilaivueeseen.


title: HMS Ulster (R83)

text: "HMS Ulster" palasi palvelukseen 7. maaliskuuta 1957 8. fregattilaivueeseen. Alus aloitti 19. elokuuta 1958 Länsi-Intian aseman vartioaluksena. Alus määrättiin reserviin sijoitettavaksi 1963 ja se poistettiin palveluksesta syyskuussa sijoitettuna Plymouthin reserviin.


title: HMS Ulster (R83)

text: Alus palasi 15. heinäkuuta 1965 palvelukseen sijoitettuna 2. fregattilaivueeseen. Syyskuussa 1966 alus siirrettiin Devoportin telakalle huollettavaksi, jolloin sille siirrettiin "HMS Urchinin" peräosa. Alus poistettiin 1967 palveluksesta sijoitettuna Portsmouthiin "HMS Dryadin" navigoinnin koulu- ja kokeilualuksena.


title: HMS Ulster (R83)

text: Alus poistettiin palveluksesta 1977. Se hinattiin Plymouthiin alokkaiden koulualukseksi liitettynä "HMS Raleighiin". Koulutus aluksella päättyi 1979 ja se sijoitettiin poistolistalle. Alus myytiin 4. elokuuta 1980 T. W. Wardille romutettavaksi ja se hinattiin romuttamolle Inverkeithingiin, jonne se saapui 2. marraskuuta.


title: NBA:n varaustilaisuus 1978

text: Vuoden 1978 järjestettiin 9. kesäkuuta 1978 New Yorkissa.


title: HMS Grenville (R97)

text: HMS Grenville (viirinumero R97) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna.


title: HMS Grenville (R97)

text: Alus tilattiin huhtikuussa 1941 Swan Hunterilta Wallsendistä Newcastlesta osana hätäohjelmaa. Sen köli laskettiin 1. marraskuuta 1941 ja alus laskettiin vesille 12. lokakuuta 1942. Alus valmistui 27. toukokuuta 1943.


title: HMS Grenville (R97)

text: "HMS Grenville" lähti koeajojen ja varustamisen päätyttyä Scapa Flowhun koulutettavaksi. Kesäkuussa ja heinäkuussa 1943 se suojasi Kotilaivaston aluksia osana koulutusta. Alus siirrettiin 31. heinäkuuta Plymouthiin.


title: HMS Grenville (R97)

text: Alus oli elokuussa sukellusveneidentorjuntatehtävissä Biskajanlahdella "HMS Ulsterin" ja "HMS Cranen" kanssa. Se lähti 26. elokuuta "HMCS Athabaskanin", "HMS Egretin", "HMS Rotherin" ja "HMS Jedin" kanssa avustamaan 5. ja 40. tukiryhmää, kun Saksan ilmavoimien käyttämät liitopommit aiheuttivat kasvavaa uhkaa saattueille Espanjan rannikolla. Alus joutui 28. elokuuta Dornier Do 217:n laukaiseman Henschel Hs 293 -liitopommin maaliksi.


title: HMS Grenville (R97)

text: Alus partioi 16. lokakuuta Biskajanlahdella "HMS Ulsterin", "HMS Limbournen", "HMS Tanatsiden" ja "HMS Wensleydalen" kanssa. Osasto otti Les Triagesin majakalla yhteen Saksan laivaston hävittäjien kanssa, jolloin "HMS Grenvillellä" syttyi osumasta tulipalo ja se joutui vetäytymään taistelusta. Sen irtaantuessa alus joutui omien alusten tuleen. Alus siirrettiin 18. lokakuuta telakalle.


title: HMS Grenville (R97)

text: Palvelukseen palattuaan alus oli 22. lokakuuta etsimässä saarronmurtaja "Münsterlandia" Bretagnenrannikolta "HMS Charybdiksen", "HMS Rocketin", "HMS Talybontin", "HMS Stevenstone", "HMS Limbournen" ja "HMS Wensleydalen" kanssa. Seuraavana päivänä osasto joutui Saksan laivaston moottoritorpedoveneiden maaliksi, jolloin "HMS Charybdis" ja "HMS Limbourne" tuhoutuivat.


title: HMS Grenville (R97)

text: "HMS Grenville" siirrettiin marraskuun alussa Välimerelle, jonne se siirtyi Gibraltarin kautta. Alus tulitti 8. marraskuuta Voltunoa. Joulukuussa alus tuki Adrianmeren operaatioita sijoitettuna Brindisiin.


title: HMS Grenville (R97)

text: Tammikuussa 1944 "HMS Grenville" tulitti Revignoa. Alus tuki 21. tammikuuta Anzion maihinnousua (operaatio Shingle) muun muassa suojaten rannikkoa tulittavia raskaita aluksia sekä tulittaen rannan kohteita. Alus esti 24. tammikuuta "HMS Laforeyn" kanssa E-veneiden pääsyn maihinnousualueelle. Vapauduttuaan operaatiosta alus partioi keskisellä Välimerellä sekä Adrianmerellä.


title: HMS Grenville (R97)

text: Huhtikuussa alus siirrettiin takaisin Scapa Flowhun liitettäväksi Kotilaivastoon, jonka mukana sen tehtävä olisi Normandian maihinnousun tukeminen. "HMS Grenville" määrättiin Force G:hen tukemaan Gold Beachin maihinnousua yhdessä laivueensa alusten "HMS Ursan", "HMS Ulsterin", "HMS Undauntedin", "HMS Undinen" ja "HMS Urchinin" kanssa. Alus liittyi risteilijöihin "HMS Orioniin", "HMS Ajaxiin", "HMS Argonautiin" ja "HMS Emeraldiin" muodostaen tulitukiryhmän Force K, jonka mukana se osallistui harjoituksiin luoteisen reitin alueella.


title: HMS Grenville (R97)

text: Kesäkuun alussa Force K kokoontui Clydessä, josta "HMS Grenville" lähti 3. kesäkuuta osaston mukana merelle. Operaatiota siirrettiin vuorokaudella huonon sään vuoksi. Osasto lähti 5. kesäkuuta uudelleen merelle nimettynä saattueeksi G12. "HMS Grenville" tuki seuraavana päivänä tykkitulella Gold Beachin maihinnousua. Alus oli itäisen laivasto-osaston mukana tukemassa maihinnousua ja estämässä Saksan laivaston alusten pääsyn alueelle. Alus palasi 25. kesäkuuta operaatiosta vapauduttuaan laivueeseensa.


title: HMS Grenville (R97)

text: Alus määrättiin elokuussa laivueen mukana Brittiläiseen Tyynenmeren laivastoon. Se siirrettiin syyskuussa ennen siirtoa telakalle huollettavaksi. Alus läpäistyään koeajot lähti Välimerelle. Se viipyi Välimerellä tukien alueen operaatioita kuten 10. marraskuuta tulitti Civitanovaa ja Pedasoa. Vapauduttuaan operaatioista alus jatkoi matkaansa Ceylonille, jossa se liittyi 22. marraskuuta Brittiläiseen Tyynenmeren laivastoon.


title: HMS Grenville (R97)

text: Joulukuussa alus siirrettiin laivueensa mukana Itäisen laivaston alaisuuteen suojaamaan raskaita aluksia sekä partioimaan Intian valtamerellä. Alus lähti 4. tammikuuta 1945 operaatio Lentiliin Task Force 63:n mukana. Osaston muut alukset olivat lentotukialukset "HMS Indomitable", "HMS Victorious" ja "HMS Indefatigable", risteilijät "HMS Suffolk", "HMS Ceylon", "HMS Argonaut" ja "HMS Black Prince", hävittäjät "HMS Undine", "HMS Undaunted", "HMS Urania", "HMS Ursa", "HMS Kempenfelt", "HMS Whelp" ja "HMS Wager". Alus harjoittlei 13. tammikuuta operaatioita matkalla Sydneyyn.


title: HMS Grenville (R97)

text: "HMS Grenville" lähti 16. tammikuuta Ceylonilta Sydneyyn Task Force 63:n mukana. Alus suojasi 24. tammikuuta lentotukialuksia niiden koneiden iskiessä Pladjoen öljynjalostamoon Palembangin pohjoispuolella Sumatralla operaatio Meridian I:ssä ja 28. tammikuuta iskettäessä Soengi-Cerongiin Sumatralla operaatio Meridian II:ssa. Alus jatkoi 30. tammikuuta täydennyksen jälkeen Fremantleen.


title: HMS Grenville (R97)

text: Alus saapui 10. helmikuuta Sydneyyn, jossa se seuraavana päivänä aloitti valmistautumisen liittyäkseen Yhdysvaltain laivaston osastoon. Alus liitettiin 28. helmikuuta Task Force 113:een ja se lähti Manukseen.


title: HMS Grenville (R97)

text: Alus saapui 7. maaliskuuta Manukseen, jossa se odotti Yhdysvaltain suostumusta Brittiläisen Tyynenmeren laivaston liittymisestä operaatioihin. Yhdysvaltain laivaston komentajan suostumus Task Force 113:n liittämisestä Yhdysvaltain 5. laivastoon saatiin 15. maaliskuuta. Alus lähti 18. maaliskuuta 25., 4. ja 27. hävittäjälaivueen mukana Ulithiin.


title: HMS Grenville (R97)

text: Task Force 113 nimettiin 22. maaliskuuta Task Group 57.8:ksi ja siten osaksi Task Force 57:ää. Alus lähti vielä samana päivänä operaatioalueelle Sakishima Gunton edustalle suojaten Brittiläistä Tyynenmeren laivastoa, joka oli nimetty Task Force 57:ksi. Osasto aloitti toiminnan alueellaan 26. maaliskuuta.


title: HMS Grenville (R97)

text: Task Force 57 lähti 9. huhtikuuta iskeäkseen Formosan lentokentille. "HMS Grenville" suojasi 11. huhtikuuta osaston lentokoneiden iskiessä lentokentille. Formosan operaatioiden päätyttyä 16. huhtikuuta alus palasi osaston mukana Sakishima Guntoon, josta se lähti 20. huhtikuuta Leyteen lepoon.


title: HMS Grenville (R97)

text: "HMS Grenville" lähti 1. toukokuuta Leytestä osaston mukana jatkaakseen Sakishima Gunton lentokenttien pommitusta. Alus erkani 4. toukokuuta laivueensa mukana suojatakseen raskaita aluksia, jotka tulittivat Miyakon lentokenttää. Alus lähetettiin pian takaisin lentotukialusosaston jouduttua ilmahyökkäykseen. Seuraavana päivänä se jatkoi lentotukialusten suojaamista jatkuvissa ilmahyökkäyksissä, kunnes se lähti 26. toukokuuta osastoa suojaten Manuksen kautta Sydneyyn. Seuraavana päivänä Brittiläinen Tyynenmeren laivasto siirrettiin Yhdysvaltain 3. laivaston alaisuuteen ja se samalla nimettiin Task Force 37:ksi.


title: HMS Grenville (R97)

text: Sydneyn lepojakson aikana alus määrättiin 4. hävittäjälaivueen johtoalukseksi, johon liitettiin myös 25. hävittäjälaivueen alukset. Alus lähti 28. kesäkuuta osaston mukana Manukseen aloittaakseen toiminnan Yhdysvaltain 3. laivaston mukana.


title: HMS Grenville (R97)

text: "HMS Grenville" lähti 6. heinäkuuta TF37:n mukana Manuksesta ja edelleen 17. heinäkuuta Yhdysvaltain 3. laivaston mukana Japanin rannikolle. TF37:n ja TF38:n lentokoneet iskivät seuraavana päivänä Tokioon ja Jokohamaan. Alus osallistui itsemurhaveneiden torjuntaan.


title: HMS Grenville (R97)

text: Alus suojasi 9. elokuuta TF37:ää lentokoneiden ja raskaiden alusten iskiessä Honshulle ja Hokkaidoon. Alus saattoi TF37:n alukset Manukseen supistettaessa Brittiläisen Tyynenmeren laivaston osallistumista operaatioihin huoltovaikeuksien vuoksi. Alus jatkoi 20. elokuuta matkaansa Sydneyyn suojaten "HMS Urchinin" ja "HMS Ursan" kanssa lentotukialus "HMS Formidablea".


title: HMS Grenville (R97)

text: Japanin antauduttua "HMS Grenville" palasi Britteinsaarille, jossa se siirrettiin Portsmouthissa reserviin. Alus siirrettiin edelleen Harwichiin. Alus palasi palvelukseen 1951 Plymouthin paikallislaivueeseen. Se törmäsi 1. lokakuuta Start Pointin edustalla, jolloin kolme miehistönjäsentä sai surmansa ja viisi loukkaantui laivan vaurioituessa pahoin. Alus palasi korjausten jälkeen palvelukseen elokuussa 1952.


title: HMS Grenville (R97)

text: "HMS Grenville" muutettiin tyypin 15 fregatiksi, mistä se palasi palvelukseen 1954. Alus siirrettiin 1969 Gibraltarilla reserviin, josta se palasi Britteinsaarille muutettavaksi aseiden ja radiojärjestelmien testausalukseksi. Aluksella suoritettiin ensimmäiset satelliittijärjestelmien testaukset ennen sen poistamista palveluksesta 1972.


title: HMS Grenville (R97)

text: Alus sijoitettiin poistolistalle, jonka jälkeen se makasi ankkurissa Portsmouthissa. Alus myytiin 1983 BISCOlle, joka siirsi romuttamisen Romametille. Alus hinattiin vielä samana vuonna Rochesteriin romuttamolle.


title: HMS Ulysses (R69)

text: HMS Ulysses (viirinumerot R69 ja F17) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F17:ksi.


title: HMS Ulysses (R69)

text: Alus tilattiin huhtikuussa 1941 Cammell Lairdilta Birkenheadistä osana sodan ajan hätäohjelmaa (). Sen köli laskettiin 14. maaliskuuta 1942 telakkanumerolla 1103 ja alus laskettiin vesille 22. huhtikuuta 1943. Alus valmistui 23. joulukuuta 1943.


title: HMS Ulysses (R69)

text: Alus sijoitettiin 1963 poistolistalle ja sitä käytettiin varaosina aina vuoteen 1969 saakka. Hylky myytiin lokakuussa 1969 Davies and Cannille Plymouthiin romutettavaksi.


title: HMS Undaunted (R53)

text: HMS Undaunted (viirinumerot R53 ja F53) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F53:ksi.


title: HMS Undaunted (R53)

text: Alus tilattiin huhtikuussa 1941 Cammell Lairdilta Birkenheadistä osana sota-ajan hätäohjelmaa (). Sen köli laskettiin 8. syyskuuta 1942 telakkanumerolla 11104 ja alus laskettiin vesille 19. heinäkuuta 1943. Alus valmistui 3. maaliskuuta 1944.


title: HMS Undaunted (R53)

text: Alus upposi maalilaivana marraskuussa 1978.


title: HMS Undine (R42)

text: HMS Undine (viirinumerot R42 ja F141) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F141:ksi.


title: HMS Undine (R42)

text: Alus tilattiin huhtikuussa 1941 John I. Thornycroft and Companyltä Woolstonista osana sodanajan hätäohjelmaa () työnumerolla J4023. Sen köli laskettiin 18. maaliskuuta 1942 ja alus laskettiin vesille 1. kesäkuuta 1943. Alus valmistui vielä saman vuoden lopulla 23. joulukuuta.


title: HMS Undine (R42)

text: Alus saapui romutettavaksi 15. marraskuuta 1965.


title: Sankarikaupungin obeliski (Pietari)

text: Sankarikaupungin obeliski () on Pietarin kaupungin Vosstanija-aukiolla sijaitseva graniittinen, 36 metrin korkuinen muistopylväs. Se pystytettiin voitonpäivänä vuonna 1985 Leningradin sankarikaupungiksi nimeämisen 40-vuotisjuhlan kunniaksi. Monumentin suunnittelivat arkkitehdit V. S. Lukjanov ja A. I. Alymov. Se painaa 390 tonnia, jalustoineen 750 tonnia. Obeliskin kultainen tähti, halkaisijaltaan 1,8 metriä, on ruostumatonta terästä ja obeliskin koristeet pronssia.


title: HMS Ursa (R22)

text: HMS Ursa (viirinumerot R22 ja F200) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F200:ksi.


title: HMS Ursa (R22)

text: Alus tilattiin 12. kesäkuuta 1941 John I. Thornycroft and Companyltä Woolstonista osana sodan ajan hätä-ohjelmaa (). Sen köli laskettiin 2. toukokuuta 1942 ja alus laskettiin vesille 22. heinäkuuta 1943. Alus valmistui 1. maaliskuuta 1944.


title: HMS Ursa (R22)

text: Alus saapui romutettavaksi 23. syyskuuta 1967.


title: HMS Urchin (R99)

text: HMS Urchin (viirinumerot R99 ja F196) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F196:ksi.


title: HMS Urchin (R99)

text: Alus tilattiin 12. kesäkuuta 1941 Vickers Armstrongilta Barrow-in-Furnessista osana sodanajan hätäohjelmaa (). Sen köli laskettiin 28. maaliskuuta 1942 telakkanumerolla 831 ja alus laskettiin vesille 8. maaliskuuta 1943. Alus valmistui puoli vuotta myöhemmin 24. syyskuuta.


title: HMS Urchin (R99)

text: Alus saapui romutettavaksi 6. elokuuta 1967.


title: HMS Urania

text: HMS Urania (viirinumerot R05 ja F08) oli Britannian Kuninkaallisen laivaston U-luokan hävittäjä, joka palveli toisessa maailmansodassa ja sen jälkeen tyypin 15 nopeaksi sukellusveneentorjuntafregatiksi muutettuna, jolloin sen viirinumero vaihdettiin F08:ksi.


title: HMS Urania

text: Alus tilattiin 12. kesäkuuta 1941 Vickers Armstrongilta Barrow-in-Furnessista osana sodanajan hätäohjelmaa (). Sen köli laskettiin 18. kesäkuuta 1942 telakkanumerolla 832 ja alus laskettiin vesille 19. toukokuuta 1943. Alus valmistui 18. tammikuuta 1944.


title: HMS Urania

text: Alus saapui romutettavaksi maaliskuussa 1971.


title: Kalle Niemi

text: Kalle Niemi (s. 17. kesäkuuta 1955) on suomalainen entinen jalkapalloilija. Hän oli pelipaikaltaan laitapuolustaja.


title: Kalle Niemi

text: Niemi nousi HJK:n edustusjoukkueeseen vuonna 1973, muttei päässyt kauden aikana kentälle. Vuodet 1974–1976 hän edusti toisella sarjatasolla pelannutta Helsingin Palloseuraa. Vuonna 1977 hän palasi HJK:hon ja pelasi seurassa vuoteen 1984 asti. Hän pelasi pääsarjatasolla 198 ottelua ja teki 2 maalia.


title: Kalle Niemi

text: Jalkapallouransa jälkeen Niemi on toiminut kielenkääntäjänä, kääntäen mm. tv-ohjelmia.


title: François Chau

text: François Chau (s. 26. lokakuuta 1959 Phnom Penh, Kambodža) on kambodžalais-yhdysvaltalainen näyttelijä. Hänet tunnetaan erityisesti Pierre Changin roolista "Lostissa" ja Silppurin roolista elokuvassa "". Chau on myös esiintynyt useissa rooleissa televisiosarjoissa kuten "24", "Tähtiportti", "Veijari nimeltä Brisco", "Kasvottomat sotilaat", "Num3rot", "Teho-osasto", "Baywatch", "Alias", "Shark", "Greyn anatomia", "Kunnian miehet", "Näkijä", "" ja "" sekä luutnantti Winston ”Vagabond” Changina videopeleissä "" ja "".


title: William A. Fraker

text: William A. Fraker (29. syyskuuta 1923 Los Angeles, Kalifornia – 31. toukokuuta 2010 Los Angeles) oli yhdysvaltalainen elokuvaaja. Ennen kuvaajaksi päätymistään hän oli työskennellyt elokuvateollisuuden palveluksessa valokuvaajana, leikkaajana, avustavana kameramiehenä ja kameramiehenä. Frakerin ensimmäinen täyspitkä näytelmäelokuva kuvaajana oli vuonna 1967 valmistunut "Paholaisen kolmikko". Fraker myös ohjasi joitain elokuvia. Niistä ensimmäinen oli "Monte Walsh" vuodelta 1970.


title: William A. Fraker

text: Fraker oli viidesti ehdokkaana parhaan kuvauksen Oscar-palkinnon saajaksi. Ehdokkuudet tulivat elokuvista "Etsin sinua Mr. Goodbar" (1977), "Taivas saa odottaa" (1978), "1941 – Anteeksi, missä on Hollywood?" (1979), "Sotaleikit" (1983) ja "Murphyn romanssi" (1985). Elokuvasta "1941 – Anteeksi, missä on Hollywood?" Fraker oli ehdolla myös parhaista erikoistehosteista.


title: What the Hell

text: What the Hell on kanadalaisen Avril Lavignen ensimmäinen single hänen vuonna 2011 julkaistulta albumiltaan "Goodbye Lullaby". Kappaleen sanoituksesta vastasivat Lavigne, Max Martin ja Shellback ja tuotannosta Martin sekä Shellback. Single julkaistiin 10. tammikuuta 2011.


title: What the Hell

text: Single sijoittui listojen kärkisijoille monissa maissa. Toiseksi korkeimmalle sijalle se sijoittui Tšekissä ja viidennelle sijalle Unkarissa sekä Uudessa-Seelannissa. Australiassa se ylsi parhaimmillaan kuudenneksi ja Belgiassa (Vallonia) 13:nneksi. Canadian Hot 100 -listalla single oli kahdeksantena ja Billboard Hot 100 -listalla sijalla 11. Australiassa single on myynyt platinalevyyn oikeuttavan määrän.


title: What the Hell

text: Lavigne on kertonut, että "What the Hell" -kappale on eniten poppia sisältävä kappale albumilta.


title: Smile (Avril Lavignen kappale)

text: Smile on kanadalaisen Avril Lavignen toinen single hänen vuonna 2011 julkaistulta albumilta "Goodbye Lullaby". Kappaleen sanoituksesta vastaavat Lavigne, Max Martin ja Shellback ja tuotannosta Martin sekä Shellback. Single julkaistiin Australiassa 11. huhtikuuta 2011 ja muissa maissa touko-kesäkuussa.


title: Smile (Avril Lavignen kappale)

text: Belgiassa (Flanderi) single sijoittui singlelistan sijalle 15, Australiassa sijalle 28 ja Uudessa-Seelannissa sijalle 30.


title: Itävallan jalkapalloliitto

text: Itävallan jalkapalloliitto () on Itävallan jalkapallon hallitseva elin. Liitto perustettiin 1904 ja FIFAan se liittyi 1907. UEFAan se liittyi 1954 eli UEFAn perustamisvuonna. Sen puheenjohtaja on Leo Windtner. Se vastaa Itävallan korkeimmista sarjoista, kuten Itävallan Bundesliigasta, sekä maajoukkueesta.


title: Edgar Sillman

text: Edgar Aleksander Sillman (30. syyskuuta 1891 Muolaa – 13. helmikuuta 1918 Helsinki) oli suomalainen maisteri, kirjanpitäjä ja kirjailija.


title: Edgar Sillman

text: Suomen sisällissodan alkaessa Sillman kuului suojeluskuntaan ja toimi komppanianpäällikkönä. Hänet surmattiin Helsingissä helmikuun puolivälissä.


title: First Vienna FC

text: Fernwärme First Vienna Football Club 1894 eli Vienna FC on vuonna 1894 perustettu jalkapalloseura Wienistä. Seura pelaa tällä hetkellä Itävallan toiseksi korkeimmalla tasolla Erste Ligassa. Itävallan mestaruuden seura on voittanut kuudesti (1931, 1933, 1942, 1943, 1944, 1955), Itävallan cupin kolmesti (1929, 1930, 1937), Saksan cupin 1943 ja Mitropa Cupin 1931.


title: Martakertin piiri

text: Martakertin piiri (, ) on paikallishallintoalue virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Sen pinta-ala on 1795,1 neliökilometriä. Asukkaita on 19 000 henkeä (vuonna 2005).


title: Martakertin piiri

text: Vuoristo-Karabahin autonomiseen alueeseen kuulunut piiri on perustettu vuonna 1930. Vuoteen 1939 saakka sen nimenä oli Džerabertin ja myöhemmin Mardakertin piiri. Neuvostoaikana piirin pinta-ala oli 1700 neliökilometriä. Armenialaisten osuus väestöstä laski 89,3 prosentista vuonna 1939 83,1 prosenttiin vuonna 1979. Samaan aikaan azerien osuus nousi 6,9 prosentista 15,8 prosenttiin.


title: Martakertin piiri

text: Azerbaidžanin viranomaiset nimesivät Mardakertin piirin Ağdərən piiriksi marraskuussa 1991 ja liittivät sen Tərtərin piiriin lokakuussa 1992. Vuoristo-Karabahin sodassa azerit miehittivät osan Martakertin piiristä ja toisaalta armenialaiset liittivät siihen valtaamiaan alueita. Nykyisellään piiri rajoittuu pohjoisessa ja idässä Azerbaidžanin hallussaan pitämiin alueisiin, etelässä Vuoristo-Karabahin tasavallan Askeranin ja Qašataghin piireihin sekä lännessä Šahumjanin piiriin. Hallinnollinen keskus on Martakertin kaupunki, josta on 60 kilometriä tasavallan pääkaupunkiin Stepanakertiin. Asukkaista 99,8 % on armenialaisia.


title: Olivier Pantaloni

text: Olivier Pantaloni (s. 13. joulukuuta 1966) on ranskalainen jalkapallovalmentaja ja entinen hyökkääjä. Marraskuusta 2014 lähtien hän on toiminut AC Ajaccion päävalmentajana.


title: Olivier Pantaloni

text: Bastiassa syntynyt Pantaloni aloitti pelaajauransa Gazélec Ajaccion junioriorganisaatiossa 1976. Hän pelasi seurassa vuoteen 1985, jolloin siirtyi ammattilaiseksi mantereelle OGC Nicen joukkueeseen. Pantaloni pelasi Nicessä kolmen kauden ajan, kunnes palasi takaisin Korsikalle ja liittyi SC Bastian organisaatioon. Pantaloni pelasi Division 2:ssa kaksi hyvää kautta. Pelattuaan kauden 1990–1991 FC Martigues’ssa Pantaloni siirtyi AS Saint-Étienneen. Ura ASSEssa ei kuitenkaan lähtenyt lentoon ja vain yhden kauden jälkeen hän palasi takaisin Gazélec Ajaccioon, jossa oli uransa aloittanut. Kaudella 1993–1994 hän yritti vielä läpimurtoa ASSEssa, mutta tuloksettoman kauden jälkeen Pantaloni siirtyi AC Ajaccioon, jossa hän pelasi uransa loppuun saakka. Pantalonin pelaajauran aikana Ajaccio nousi amatöörisarja CFA2:sta aina Division 2:een saakka. Hän lopetti pelaajauransa seurassa vuonna 2000. Pelaajauransa jälkeen Pantaloni jatkoi työskentelyä jalkapallon parissa AC Ajaccion apulaisvalmentajana. Fysiikkavalmennukseen keskittynyt Pantaloni toimi tässä tehtävässä aina helmikuuhun 2009 saakka. Vuosina 2003–2005 hän toimi myös Ajaccion reservijoukkueen päävalmentajana Korsikan aluesarjassa ja Ranskan amatööriliigassa. Lisäksi hän toimi syys-lokakuussa 2004 Ajaccion edustusjoukkueen väliaikaisena päävalmentajana Dominique Bijotat’n potkujen jälkeen.


title: Olivier Pantaloni

text: Helmikuussa 2009 Pantaloni nousi toistamiseen Ajaccion päävalmentajaksi. Pantalonin johdolla Ajaccio selvisi vaikeasta kaudestaan putoamatta Ligue 2:sta, ja hän sai jatkaa tehtävässään. Ensimmäisellä täydellä kaudellaan hän nosti Ajaccion sijalle 13. Täysosuma tuli kuitenkin kaudella 2010–2011, kun Pantaloni luotsasi Ajaccion sarjakakkoseksi. Tuloksen myötä seura palasi pääsarjaan viiden vuoden tauon jälkeen. Pantalonin johdolla Ajaccio onnistui etukäteisarvioita paremmin ja säilytti hyvän kevätkauden myötä sarjapaikkansa liigassa. Kesäkuun puolivälissä Pantaloni erosi yllättäen tehtävästään.


title: Olivier Pantaloni

text:
Kesäkuussa 2013 Pantalonista tuli Ligue 2:ssa pelaavan Toursin päävalmentaja. Hän luotsasi Toursin turvallisesti sarjan keskikastiin kaudella 2013/14, kun seura oli kahdeksas. Hän erosi tehtävästään lokakuussa 2014, kun Tours oli sarjan toiseksiviimeiseksi.
Marraskuussa 2014 Pantaloni palasi jälleen takaisin AC Ajaccion päävalmentajaksi. Pantalonin johdolla heikon kauden pelannut Ajaccio välttyi täpärästi putoamasta Ligue 2:sta.


title: Verotuksen historia Suomessa

text: Varhaisista Suomessa käytössä olleista verotuksen tavoista ei ole tarkkaa tietoa. Katolinen kirkko aloitti verotuksen levittäytyessään Lounais-Suomeen 1200-luvun alkupuolella. Kirjavassa keskiajan verotusjärjestelmässä veroja kannettiin kruunulle, kirkolle, paikalliselle hallinnolle ja oikeudenkäytölle.


title: Verotuksen historia Suomessa

text: Koukkuvero on varhainen verotuksen muoto Suomessa. Toiselta nimeltään yksikkö oli "aatra". Koukkuveron alkuperä on hämärä. Tutkijat arvelevat sen tarkoittaneen pakanuuden ajalla kantatilaa ja siitä maksettua veroa. Historiallisista merkinnöistä päätellen koukkuvero tunnettiin suomalaisten itämerensuomalaisten sukulaiskansojen ja slaavilaisten ja balttilaisten keskuudessa jo varhain.


title: Verotuksen historia Suomessa

text: Keskiajalla veroja maksettiin veroesineinä eli veroparseleina. Keskiajan kirjavat verotuskäytännöt muuttuivat 1600-luvun kuluessa, kun veronkanto-oikeus vaihtui perinnöllisten sekä osto- ja panttirälssitilojen syntymisen kautta aateliston omistusoikeudeksi. Aatelistolle osoitetut läänitykset perustuivat verotuloihin. Vuosisadan loppua kohti kruunu palautti itselleen veronkanto-oikeuden, ja talonpojat palasivat maksamaan veronsa kruunulle aatelismiehen sijaan. Vuoden 1772 hallitusmuodossa hallitsijalle annettiin oikeus päättää kruunun tulojen käytöstä maan hyödyksi ja parhaaksi aiemmin vakiintuneen kansan itseverotusoikeuden sijaan.


title: Verotuksen historia Suomessa

text: Kun Suomi liitettiin 1809 autonomisena osana Venäjän keisarikuntaan, koko verotusjärjestelmä – maksettavat verot, veroperusteet ja verollepanot – jäi lähes täysin Ruotsin ajan mukaiselle käytännölle. Ruotsin kuninkaan käytännössä ratkaiseva valta valtiontalouden hoidossa sopi myös Aleksanteri I:lle, joka Porvoon valtiopäivillä muutti vanhaa käytäntöä sen verran, että lupasi valtion tulot käytettäväksi yksinomaan Suomen omiin tarpeisiin. Vuonna 1809 maavero oli edelleenkin tärkein vero, mutta sen rinnalla kannettiin kruununkymmenyksiä, henkiveroja ja muita pienempiä veroja.


title: Verotuksen historia Suomessa

text: Vuonna 1809 perustettiin myös Suomen oma keskushallinto, jonka tehtäviin kuului myös verotuksen järjestäminen. Keisari allekirjoitti 18.8.1809 hallituskonseljin (vuodesta 1816 Keisarillisen Suomen senaatti) ohjesäännön, jolla perustettiin mm. valtiovarainministeriö. Valtiovarainministeriö jakautui finanssitoimituskuntaan ja kamaritoimituskuntaan. Finanssitoimituskunta hoiti valtion omaisuutta ja hallintoa sekä maan elinkeinoja. Kamaritoimituskunta piti huolen valtion verosaatavista ja kirjanpidosta, julkisten tilien tarkastuksesta sekä henkikirja- ja väkilukuluettelojen ylläpidosta.


title: Verotuksen historia Suomessa

text: Ensimmäinen autonomian ajan huomattava verouudistus toteutettiin 1840-luvulla, kun monien kirjavien ja ikivanhojen verolukujen tilalle tuli käyttöön yksi ainoa veroluku, verorupla. Toinen merkittävä uudistus oli kokonaistulon käsitteeseen ja veronmaksukykyyn perustuvan tuloverotuksen käyttöönotto. Toisin sanoen, mitä suuremmat tulot, sitä suuremmat verot. Tämä toteutui 1860-luvulla säädetyssä suostuntaverossa ja 1880-luvulla säädetyssä kunnallisverossa.


title: Verotuksen historia Suomessa

text: Suomi itsenäistyi vuonna 1917. Eduskunta hyväksyi heinäkuussa 1917 valtalain, jonka mukaan eduskunta on sisäpoliittisissa kysymyksissä korkein vallankäyttäjä Suomessa. Yhdessä valtalaki ja joulukuussa 1917 annettu Suomen itsenäisyysjulistus tarkoittivat korkeimman valtiovallan siirtämistä Suomen suuriruhtinaan vallan perineeltä Venäjän väliaikaiselta hallitukselta eduskunnalle.


title: Verotuksen historia Suomessa

text: Autonomian ajalla toteutettu kunnallisveron muuttaminen tuloihin perustuvaksi lisäsi osaltaan halua uudistaa myös valtion verotusjärjestelmää. Vuonna 1920 säädettiin ensimmäinen tulo- ja omaisuusverolaki (TOL), joka koski valtionverotusta. Valtionverotuksen toimitti verolautakunta ja kunnallisverotuksen taksoituslautakunta. Aina 1600-luvulta peräisin ollut leimaverotus jakautui vastikkeettomaan saantoon kohdistuvaan perintö- ja lahjaveroon sekä vastikkeelliseen luovutukseen kohdistuvaan leimaveroon. Vanhat maaverot samoin kuin henkiraha lakkautettiin vuoden 1925 alusta.


title: Verotuksen historia Suomessa

text: Verohintataksat lakkautettiin vuoden 1931 alusta, minkä jälkeen veroja ei voinut enää maksaa muutoin kuin rahana. Sota-ajan vauhdittamana helmikuussa 1941 tuli voimaan liikevaihtovero. Valtiovarainministeriön liikevaihtoverokonttorin alaisuuteen perustettiin liikevaihtoverotoimistoja. Vuonna 1943 säädettiin uusi tulo- ja omaisuusverolaki (TOL). Suomen ensimmäinen ennakkoperintälaki säädettiin myös vuonna 1943, ja sitä perusteltiin muun muassa sodasta johtuvalla verojen perinnän kehittämistarpeella. Suomi jaettiin vuonna 1943 valtionverotusta varten veropiireihin, ja lääninhallitukset alkoivat huolehtia veronkannosta. Tätä ennen veronkanto oli ollut kruununvoudin ja maistraattien vastuulla. Uudistuksen yhteydessä syntyi uusi ammattiryhmä: lääninverotarkastajat.


title: Verotuksen historia Suomessa

text: Vuonna 1960 toteutui aina vuodesta 1926 alkaen vireillä ollut suuri välittömän verotuksen hallinnon uudistus, jonka seurauksena luovuttiin valtion ja kunnan verotuksen erillisyydestä. Verotuslain tullessa voimaan vuonna 1960 Suomeen perustettiin 215 veropiiriä ja niihin verotoimistot. Valtion verolautakunnan ja kunnallisen taksoituslautakunnan sijaan tuli verolautakunta. Veromuistutukset käsitteli tutkijalautakunta. Jokaisessa kunnassa oli oma verolautakunta ja tutkijalautakunta. Verolautakunta teki muodollisesti kaikki verotuspäätökset. Samassa yhteydessä perustettiin myös lääninverotoimistot, joiden tehtävänä oli virka-alueellaan johtaa ja valvoa verotuslaissa mainittujen verojen ja maksujen määräämistä ja maksuunpanoa.


title: Verotuksen historia Suomessa

text: Valtiovarainministeriön alainen verohallitus perustettiin vuonna 1970. Useita laajoja, verotusjärjestelmää koskeneita uudistuksia valmisteltiin 1970-luvun kuluessa. Uusi tulo- ja varallisuusverolaki (TVL) tuli voimaan 1975. Asuntotulon verottamista koskenut laki annettiin vuonna 1973. Verovähennysjärjestelmää purettiin 1970- ja 1980-luvuilla. Puolisoiden ansiotulojen erillisverotukseen siirryttiin vuonna 1976. Verotuksen atk-sovellusten suunnittelu- ja ohjelmointitehtävät siirrettiin valtion tietokonekeskuksesta 1.4.1974 perustettuun verohallinnon tietojenkäsittelykeskukseen (VHT). Lääninverotoimistot muuttuivat lääninverovirastoiksi vuonna 1976. Yksi suurimmista 1970-luvuilla valmistelluista ja toteutetuista uudistuksista koski veronkantoa. Verojen kanto oli hajallaan kolmen ministeriön alaisuudessa. Uusi veronkantolaki tuli voimaan vuoden 1979 alusta. Veronkanto siirtyi verohallinnon tehtäväksi ja toimintaa johti Verohallitus.


title: Verotuksen historia Suomessa

text: Kun 1970-luvun verouudistuksissa painopiste oli ollut henkilöverotuksessa, voidaan 1980-lukua pitää yritysverotuksen vuosikymmenenä, koska silloin toteutettiin useita yritysverotusta koskeneita uudistuksia. Veropohjan laajetessa yhteisöjen tuloverokanta aleni vuonna 1986 aiemmasta 43 prosentista 33 prosenttiin. Myyntivoittojen laaja veronalaisuus toteutettiin sekä henkilö- että yritysverotuksessa vaiheittain.


title: Verotuksen historia Suomessa

text: Vuoden 1989 alussa toteutettiin ns. kokonaisverouudistus. Keskeistä uudistuksessa oli, että veropohjaa laajennettiin verovähennysjärjestelmää karsimalla. Kaikkiaan 16 eri vähennystä poistettiin. Lisäksi progressiivista tuloveroasteikkoa alennettiin. Uutta laissa olivat myös yritysjärjestelyjä ja tulon ja menon jaksottamista koskeneet säännökset. Ennakonpidätysuudistuksen viimeisenä vaiheena verovelvollisille lähetettiin vuonna 1989 verokortit, joihin oli laskettu kullekin henkilökohtaiset pidätysprosentit edellisen verotuksen tietojen perusteella. Veronmaksajat näkivät nyt ensimmäistä kertaa, kuinka suuren osuuden verotus tuloista vie. Vuonna 1989 liikevaihtoverotoimistot lakkautettiin ja niiden tehtävät siirtyivät lääninverovirastoille.


title: Verotuksen historia Suomessa

text: Vuoden 1990 marraskuussa annettiin ”laki vuodelta 1989 toimitettavan verotuksen viivästymisestä johtuvista poikkeusjärjestelyistä”, jotta atk-vaikeuksista aiheutuneet aikataulumuutokset verotuksen valmistumiseen voitiin tehdä lainmukaisesti. Verohallinto pani toimeen 1990-luvun alussa ne veropoliittiset ratkaisut, jotka lama aiheutti. Veroja kiristettiin, tuloveroasteikkoihin ei tehty inflaatiotarkistuksia ja liikevaihtoveroa sekä lähdeveroa nostettiin. Vuodesta 1992 lähtien palkansaajien veroja korotettiin myös ns. työllisyysverolla, joka seuraavina vuosina korvattiin työttömyysvakuutusmaksulla. Vuodesta 1993 alkaen palkansaajat maksoivat myös kolmen prosentin suuruista työeläkemaksua. Samaan aikaan yrityksiä pyrittiin tukemaan työllisyyden turvaamiseksi myös verotuksen keinoin. Esimerkiksi yksityisten työnantajien sosiaaliturvamaksua alennettiin. Korkotulojen lähdeverojärjestelmä otettiin käyttöön vuoden 1991 alusta.


title: Verotuksen historia Suomessa

text: Vuoden 1993 iso verouudistus oli pääomaverouudistus. Silloin eriytettiin toisistaan pääoma- ja ansiotulojen verotus. Pääomatuloista osinkotulojen verotusta vähennettiin huomattavasti, joka aloitti osakeyhtiöiden omistajilleen maksamien osinkojen räjähdysmaisen kasvun [Kauppalehti 14.1.2013, s. 4]. Ansiotulojen verotus perustui edelleen progressiiviseen veroasteikkoon. Pääomatuloja verotettiin aluksi kiinteän verokannan mukaan.


title: Verotuksen historia Suomessa

text: Katumaksu, kiinteistön harkintaverotus ja asuntotulon verotus poistuivat käytöstä, kun kiinteistöverolaki tuli voimaan vuonna 1993. Kiinteistöverosta tuli kokonaan kunnallinen vero. Myös metsäverotuksessa tapahtui muutos vuonna 1993. Silloin luovuttiin pinta-alaan perustuvasta verotuksesta ja siirryttiin todellisten metsätulojen verotukseen. Uudistukseen liittyi pitkä siirtymäaika. Joulukuun alussa 1993 tuli voimaan verohallintolain muutos, joka vahvisti yksitasoisen alueverohallinnon. Lääninveroviraston toimialueeksi määriteltiin yksi tai useampi lääni. Verolautakunnat ja tutkijalautakunnat lakkautettiin. Verotuksen toimittaminen siirrettiin kaikilta osin verotoimistolle ja oikaisuvaatimusten käsittelyä varten perustettiin oikaisulautakunnat.


title: Verotuksen historia Suomessa

text: Vuodesta 1994 alkaen verohallinto saattoi maksuperustelain mukaan alkaa periä asiakkailtaan maksuja joistakin tarjoamistaan palveluista. 1.6.1994 siirryttiin arvonlisäverotukseen, jolla korvattiin entinen liikevaihtoverotus. Muutoksella ennakoitiin seuraavan vuoden alussa tapahtunutta EU-jäsenyyttä. Keskeistä uudistuksessa oli, että palvelut tulivat verotuksen piiriin. EU-sisämarkkinatehtävien ja jäsenvaltioiden välisen yhteydenpidon hoitamista varten Verohallitukseen perustettiin marraskuussa 1994 yhteys- ja valvontayksikkö CLO (Central Liaison Office). Vuoden 1996 alussa voimaan tullut uusi verotusmenettelylaki mahdollisti veroehdotuksen käyttöönoton. Uusi menettely alkoi aluksi kokeiluna 12 verotoimistossa eri puolilla Suomea ja laajeni myöhemmin pysyväksi menettelyksi koko maahan.


title: Verotuksen historia Suomessa

text: Ensimmäiset Tyvi-tiedonsiirrot toteutettiin alkuvuonna 1997 verohallinnon vastaanottamilla alv- ja työnantajailmoituksilla. Vuonna 1997 otettiin käyttöön varainsiirtovero, joka korvasi vanhan leimaveron. Lääninverovirastot muuttuivat 1.9.1997 verovirastoiksi lääniuudistuksen vuoksi. Vuoden 1998 alussa perustettiin suuryritysten verotuksesta vastaava Konserniverokeskus. Verohallinnon Internet-palvelu www.vero.fi avattiin kesäkuun alussa vuonna 1998.


title: Verotuksen historia Suomessa

text: Harmaan talouden torjuntaan ryhdyttiin panostamaan valtionhallinnossa perustamalla eri hallinnonalojen yhteistyöprojekti Virke vuonna 2000. Suomi siirtyi euron käyttöön vuonna 2002, mikä vaati verohallinnossa arviolta 300 henkilötyövuoden edestä muutostöitä tietojärjestelmiin. Markat esiintyivät aiempien vuosien muutosverotuksessa vielä vuoteen 2007 asti.


title: Verotuksen historia Suomessa

text: Vuosikymmentä voi pitää verotukseen liittyvän asiakaspalvelun kehittymisen aikakautena. Verohallinnon ja Patentti- ja rekisterihallituksen yhteinen YTJ-yritystietojärjestelmä otettiin käyttöön 1.4.2001. Puhelinpalvelu valtakunnallisissa palvelunumeroissa käynnistettiin 5.4.2004. Palkka.fi-palvelu otettiin pilottikäyttöön syksyllä 2005. Kaikille asiakkaille se aukeni seuraavan vuoden helmikuussa. Vuonna 2006 veroilmoitusta ei enää täytetty tammikuussa. Veroilmoituksen ja veroehdotuksen korvannut esitäytetty veroilmoitus tuli tarkistettavaksi kaikille luonnollisille henkilöille ensimmäisen kerran keväällä 2006. Verokortti verkossa -palvelu oli rajoitetussa käytössä vuonna 2006. Varsinaisesti palvelu otettiin käyttöön seuraavana vuonna.


title: Verotuksen historia Suomessa

text: Pääoma- ja yritysverotusuudistus astui voimaan vuonna 2005. Keskeistä uudistuksessa oli se, että osinkotuloihin liittyvästä yhtiöveron hyvitysjärjestelmästä luovuttiin. Myös myyntivoittojen verotusta uudistettiin. Varallisuusvero poistui käytöstä vuoden 2006 alusta.


title: Verotuksen historia Suomessa

text: Vuoden 2007 alussa voimaan tullut lakimuutos antoi Verohallitukselle mahdollisuuden siirtää töiden tasaamiseksi henkilöverotuksen verovelvollisryhmän verotuksen toisen viraston alueelle. Niinpä noin 150 000 vantaalaisen palkan- ja eläkkeensaajan verotus siirrettiin Lappiin, Savoon ja Kainuuseen. Vuoteen 2008 mennessä toiminnot järjestettiin kaikissa verovirastoissa asiakasryhmittäin. Jokaisessa virastoissa oli yksi yhteisöasiakkaita palveleva yritysverotoimisto ja henkilö- ja yrittäjäasiakkaita palvelevia verotoimistoja.


title: Verotuksen historia Suomessa

text: Veroilmoitus verkossa -palvelu avattiin keväällä 2008, jolloin esitäytetyn veroilmoituksen tietoja saattoi ensimmäistä kertaa korjata verkkopalvelun kautta. Ensimmäisenä sähköisesti ilmoitettavana tietona olivat matkakulut. Veronsaajille (valtio, kunnat, seurakunnat, Kela, metsänhoitoyhdistykset) suunnattu Veronsaajien verkkopalvelu avattiin keväällä 2009.


title: 2. Liga

text: 2. Liga on Itävallan jalkapalloilun toiseksi korkein sarjataso Itävallan Bundesliigan jälkeen. Liigan hallitseva mestari on FC Wacker Innsbruck. Sarjan voittaja nousee Bundesliigaan ja huonoin putoaa sarjatasoa alemmas Fußball-Regionalligaan. Toiseksi huonoin karsii Regionalligan kolmen parhaan kanssa kahdesta sarjapaikasta. Liiga on perustettu 1974. Vuonna 2018 se vaihtoi Erste Liga -nimensä 2. Ligaksi.


title: Samsung Galaxy Mini

text: Samsung Galaxy Mini on Samsungin valmistama pieni älypuhelin, jossa oli laitteen myyntiin tullessa Android 2.2.1 -käyttöjärjestelmä. Myöhemmin (joulukuussa 2011) myynnissä olleissa laitteissa käyttöjärjestämänä on Android 2.3 -käyttöjärjestelmä. Epävirallisia versioita Android 4.4. -käyttöjärjestelmästä on saatavilla Galaxy Minille. Pienestä koostaan huolimatta siinä on 3,14 tuuman näyttö ja muistikorttipaikka. Galaxy Mini on saatavana valkoisena, limenvihreänä, teräksenharmaana ja oranssina.


title: Welwyn Garden City

text: Welwyn Garden City on kaupunki Hertfordshiren kreivikunnassa, Englannissa. Kaupunki sijaitsee 32:n kilometrin päässä Lontoosta. Asukasluku on vajaat 50 000.


title: Welwyn Garden City

text: Welwyn Garden Citystä tuli Englannin toinen puutarhakaupunki Letchworth in jälkeen 1920-luvulla. Tavoitteena oli yhdistää kaupungin ja maaseudun hyvät puolet.


title: Inez (lehti)

text: Inez oli nuorille tytöille suunnattu suomalainen kuukausittainen aikakauslehti. Lehti perustui Disneyn kansainväliseen DNOU-konseptiin, joka lanseerattiin Italiassa syyskuussa 2010. Lehden sisältöön kuului muun muassa nuorten muotia ja kauneutta, julkkishaastatteluita sekä musiikki-, televisio- ja elokuva-arvosteluita. Lehden ensimmäinen numero julkaistiin 28. huhtikuuta 2011 ja viimeinen ilmestyi joulukuussa 2011. Lehti lopetettiin, koska siihen ei ollut enää saatavissa kansainvälistä sisältöä.


title: Inez (lehti)

text: Lehden päätoimittajana toimi Heli Koppelo ja se oli suunnattu 10–14-vuotiaille tytöille.


title: Kidderminster

text: Kidderminster on noin asukkaan kaupunki Worcestershiren kreivikunnassa läntisessä Keski-Englannissa, Birminghamista länsilounaaseen. Se on Worcestershiren kolmanneksi suurin kaupunki. Se sijaitsee Stourjoen ja Staffordshiren ja Worcestershiren kanavan varrella.


title: Kidderminster

text: Kidderminsteristä käytettiin nimeä Stour-in-Usmere vuonna 736, kun Mercian kuningas Ethelbald luovutti sen maat kreivi Cyneberghtille. Myöhemmin se päätyi Worcesterin piispalle ja edelleen vuonna 816 Mercian kuninkaalle Coenwulfille. Paikalla oli kuninkaallinen kartano Henrik II:n valtakaudelle (1154–89) saakka. Kaupunki oli aikaisemmin tärkeä kangaskaupan keskus, kunnes vuodesta 1735 alkaen mattojen valmistus syrjäytti villatuotteiden valmistuksen.


title: Kidderminster

text: Kidderminster on saksalaisen Husumin ystävyyskaupunki.


title: Walter Reisch

text: Walter Reisch (23. toukokuuta 1903 Wien, Itävalta-Unkari – 28. maaliskuuta 1983 Los Angeles, Kalifornia, Yhdysvallat) oli itävaltalaissyntyinen elokuvaohjaaja ja -käsikirjoittaja. Reisch oli Oscar-ehdokkaana kaikkiaan neljä kertaa. Palkinnon parhaasta alkuperäiskäsikirjoituksesta hän sai elokuvasta "Titanic" (1953).


title: Landry Chauvin

text: Landry Chauvin (s. 7. joulukuuta 1968) on ranskalainen jalkapallovalmentaja ja entinen amatöörijalkapalloilija. Helmikuusta 2015 lähtien hän on työskennellyt Stade Rennes'n valmennuskeskuksen johtajana.


title: Landry Chauvin

text: Chauvin ei onnistunut luomaan merkittävää pelaajauraa, vaan pelasi amatööritasolla muun muassa Stade Lavallois'ssa. Ura jalkapallon parissa aukeni kuitenkin valmennustehtävien kautta, kun hän vuonna 1992 liittyi Stade Rennes'n organisaatioon. Hän työskenteli pitkään Rennes'n "centre de formation'ssa" kehittäen seuran nuorisovalmennusta ja valmentaen eri ikäluokkien juniorijoukkueita.


title: Landry Chauvin

text: Vuonna 2003 hän nousi Rennes'n U18-joukkueen päävalmentajaksi ja luotasi joukkueensa nuorten Coupe Gambardellan mestariksi. Chauvin'n ryhmässä pelasivat muun muassa Jacques Faty, Yoann Gourcuff ja Jimmy Briand. Seuraavana vuonna hän johdatti junioreista koostuneen Rennes'n reservijoukkueen Ranskan reservimestariksi. Pelaajat vaihtuivat, mutta Chauvin jatkoi hyvää työtä voittaen toistamiseen reservimestaruuden 2007.


title: Landry Chauvin

text: Vuonna 2007 hän nousi Rennes'n edustusjoukkueen apulaisvalmentajaksi, mutta Pierre Dréossin jätettyä valmentajan tehtävät joulukuussa siirtyi myös Chauvin syrjään. Hän suoritti diplomivalmentajan tutkinnon ja päävalmentajauransa hän pääsi aloittamaan kesällä 2008, kun CS Sedan Ardennes palkkasi hänet José Pasqualettin seuraajaksi.


title: Landry Chauvin

text: Sedanissa alku oli vaikea, kun seura sijoittui kahdella ensimmäisellä kaudella Ligue 2:n keskikastiin. Seurajohto oli kuitenkin tyytyväinen Chauvin'n työhön ja hän sai jatkaa. Kaudella 2010/11 menestystä tulikin jo paremmin ja marraskuussa 2010 hän allekirjoitti kesään 2011 ulottuvan jatkosopimuksen seuran kanssa. Sedan taisteli pitkään noususta pääsarjaan, mutta jäi lopulta viidenneksi.


title: Landry Chauvin

text: Kauden 2010/11 jälkeen Chauvin jätti Sedanin ja siirtyi FC Nantes Atlantiquen päävalmentajaksi. Chauvinin johdolla Nantes sijoittui kaudella 2011/12 yhdeksänneksi. Yhteistyö puheenjohtaja Waldemar Kitan kanssa ei sujunut kitkatta ja kauden jälkeen Chauvin jätti seuran siirtyen liigassa niukasti säilyneen Stade Brestois'n päävalmentajaksi. Kausi 2012/13 ei sujunut Brestois'lta menestyksekkäästi. Kohtuullisen syksyn jälkeen vielä keskikastissa keikkunut seura vajosi kevään aikana putoamistaisteluun. Chauvin sai potkut tehtävstään huhtikuun alussa.


title: Landry Chauvin

text: Tammikuussa 2014 Chauvinista tuli tunisialaisseura Club Africainin päävalmentajana. Hän sai potkut jo helmikuun lopussa huonojen tulosten vuoksi.


title: Landry Chauvin

text: Syyskuussa 2014 Chauvin jatkoi uraansa SM Caenin valmennuskeskuksen johtajana. Helmikuussa 2015 hän jätti seuran ja palasi takaisin Stade Rennes'n valmennuskeskuksen johtajaksi.


title: Kasikit

text: Kasikit ("Cacicus") on turpiaalien heimoon kuuluva varpuslintusuku. Kasikkien sukuun kuuluu BirdLife Suomen mukaan yhdeksän lajia.


title: Grattanin verilöyly

text: Grattanin verilöyly oli vuonna 1854 Wyomingissa Yhdysvalloissa sattunut välikohtaus, jossa kaikki aliluutnantti John L. Grattanin johtaman sotilasosaston miehet surmattiin. Tapahtumien alkusyynä oli mormoneilta karannut nauta. Asteittain edennyt tapahtumasarja johti tilanteeseen, jossa Grattan menetti malttinsa lakotojen kylässä ja antoi miehilleen kohtalokkaan tulituskäskyn. Surmansa saaneiden joukossa olivat muun muassa kaikkien siouxien ylipäällikkö (Yhdysvaltain antama arvonimi) Valloittava Karhu ja aliluutnantti Grattan. Verilöyly aloitti vuosikymmeniä kestäneen intiaanisotien sarjan suurilla tasangoilla, kunnes yhteenotot päättyivät lopullisesti 1890 Wounded Kneen verilöylyyn.


title: Grattanin verilöyly

text: Elokuussa 1854 joukko mormoneja matkasi North Platte -joen varrella Wyomingissa kulkevaa Oregonin reittiä eteläisten siouxien maiden halki. Uudisasukkaiden karjasta erkani nauta, joka harhaili läheiseen lakotojen leiriin. Nautaa etsimään lähteneet siirtolaiset säikähtivät nähdessään intiaanit eivätkä uskaltaneet hakea lehmää näiden leiristä. Myöhemmin mormonit kertoivat Fort Laramie -linnakkeen komentajalle luutnantti Hugh Flemingille, että intiaanit olivat varastaneet heiltä naudan.


title: Grattanin verilöyly

text: Valloittavan Karhun johtamien brule-siouxien leirissä vierailulla ollut Korkea Otsa -niminen miniconjou-sioux oli ampunut naudan saadakseen siitä itselleen vuodan. Lakotojen puhemiehenä toiminut Valloittava Karhu oli valmis antamaan tapetun naudan omistajalle korvaukseksi hevosen omasta laumastaan. Naudan omistanut mies ei suostunut tähän, vaan vaati 25 dollarin suuruista rahallista korvausta. Vuonna 1851 tehdyn sopimuksen mukaan tapaus olisi kuulunut paikallisen intiaaniasiamiehen John W. Whitfieldin hoitoon, mutta hän oli matkoilla.


title: Grattanin verilöyly

text: Flemingin mukaan nautaa koskeva asia oli vähäpätöinen ja ratkaisu sai odottaa. Aliluutnantti Grattan oli toista mieltä. Hän oli nuori ja innokas West Pointin sotilaskatemiasta valmistunut johtaja, joka kerskui pienellä miesmäärällä alistavansa kaikki preerian intiaanit. Fleming korosti Grattanille väkivallan tarpeettomuutta lainrikkojan kiinni saamiseksi. Aliluutnantti lupasi noudattaa ohjeita. Grattan suuntasi matkansa kohti Valloittavan Karhun leiriä mukanaan 26 jalkamiestä, tulkki ja kaksi armeijan soittokunnan muusikkoa. Lähellä intiaanikylää asunut kauppias James Bordeaux onnistui järjestämään neuvottelut taloonsa, jossa lakotat tarjosivat naudasta maksuksi jo useita hevosia.


title: Grattanin verilöyly

text: Grattan pysyi kuitenkin alkuperäisessä suunnitelmassaan pidättää Korkean Otsan eikä hyväksynyt vastapuolen tarjoamia korvauksia. Kahdella tykillä varustettuna Grattanin jalkaväkiosasto marssi brule-siouxien leiriin. Päällikkö Valloittava Karhu ei halunnut luovuttaa sotilaille kylässä vieraana olevaa Korkeaa Otsaa, vaan yritti puhua tämän puolesta. Samalla päällikkö ihmetteli sotilaiden saapumista leiriin tykkien kanssa. Valloittava Karhu antoi ymmärtää, että löisi vieraitaan, ellei olisi päällikkö ja totesi, ettei tapettu lehmä ollut minkään arvoinen. Mukana ollut alkoholisoitunut tulkki Lucienne Auguste ei osannut lakotan kieltä, vaan käytti murteellista dakotaa ja pilkkasi lakotoja vaivaisiksi akoiksi.


title: Grattanin verilöyly

text: Neuvottelut eivät johtaneet mihinkään, ja Korkea Otsa kieltäytyi lähtemästä vieraitten matkaan. Läheisestä oglala-leiristä saapuneet lakotat, heidän joukossaan muun muassa nuori Punainen Pilvi, ympäröivät Grattanin miehet. Pelastaakseen kasvonsa sotilaittensa silmissä Grattan antoi miehilleen käskyn avata tulen. Valloittava Karhu, joka luuli amerikkalaisten vain pelottelevan, haavoittui kuolettavasti tykkien ensimmäisestä yhteislaukauksesta. Intiaanit vastasivat laukauksiin kymmenillä nuolilla, jotka surmasivat Grattanin ja hänen miehensä. Toisen version mukaan eräs Grattanin sotilaista olisi hermostuksissaan ampunut erästä sioux soturia, ja saanut muutkin sotilaat ampumaan. Yksinomaan Grattanista löydettiin 24 nuolta, joista yksi oli lävistänyt hänen päänsä. Grattan tunnistettiin myöhemmin taskukellostaan.


title: Grattanin verilöyly

text: Yksi sotilasosaston jäsen selvisi taistelusta hengissä pakenemalla haavoittuneena pensaaseen. Hän kuoli kahden päivän kuluttua ehtimättä kertoa tapahtuneesta. Tiedot tapahtumien kulusta perustuvat Punaisen Pilven ja Mies-Jonka-Hevosia-Pelätään -nimisen intiaanin kertomuksiin.


title: Grattanin verilöyly

text: Kun tieto verilöylystä tuli julkisuuteen, Yhdysvaltain sotaministeriö alkoi suunnitella kostoiskua lakotoja vastaan uskoessaan mitä intiaaneja syyttävissä sanomalehdissä sanottiin, eivätkä ottaneet selvää Laramie linnakkeesta, missä oltiin avoimesti sitä mieltä, että syy oli ollut Grattanin. Syyskuussa 1855 Fort Laramien komentajan raportista piittaamaton eversti William Harney johti yli 600 sotilasta Pienen Ukkosen johtamaan brule kylään Blue Wateriin ja vaati näitä luovuttamaan Grattanin murhanneet soturit. Odottamatta intiaaneilta vastausta Harney joukkoineen hyökkäsi leiriin ja tapatti 85 lakotaa, joista monet olivat naisia ja lapsia. Hyökkäyksen jälkeen Harney johti miehensä läpi lakotojen asuttaman maaseudun ja antoi näytteitä armeijan voimasta. Vaikka intiaanit eivät nousseet vastarintaan, he eivät unohtaneet Valloittavan Karhun kuolemaa eivätkä Blue Waterin tapahtumia.


title: Grattanin verilöyly

text: Seuraavan vuosikymmenen aikana erimielisyydet siouxien ja Yhdysvaltojen välillä kasvoivat ja kahden erilaisen kulttuurin väliset erot korostuivat. Varsinaiset sodat lähtivät liikkeelle 1862 Minnesotasta, jossa sikäläiset dakotat olivat ryhtyneet kapinaan uudisasukkaita vastaan. Sota levisi tasangoille, ja Grattanin verilöylystä alkaneiden monien kriisitilanteiden katkeroittamat lakotat nousivat sotaan Yhdysvaltoja vastaan muun muassa Punaisen Pilven, Istuvan Härän ja Hullun Hevosen alaisuudessa.


title: Ezon tasavalta

text: Ezon tasavalta (蝦夷共和国 "Ezo Kyōwakoku") oli lyhytikäinen Hokkaidon saarella sijainnut valtio. Sen perustivat Boshin-sodan aikana häviämässä olleet Tokugawa-shōgunaatin joukot. Hakodaten taistelun jälkeen ja sodan hävinneenä alue liitettiin takaisin muuhun Japaniin.


title: Ezon tasavalta

text: Karoliina Rankinen. Historian viimeiset samurait.


title: Ezon tasavalta

text: Kaksitoista unohdettua valtiota (Historia-lehti)


title: Esselpää

text: Esselpää on kylä Salon kaupungissa Varsinais-Suomessa. Kylä sijaitsee Kemiön saaren koillisnurkassa entisen Angelniemen kunnan alueella. Esselpäätä rajaavat Tuiskula, Peksala ja Halikonlahti. Nykyisin kylässä on vain kesähuviloita ja loma-asuntoja.


title: Esselpää

text: Kylämuotoista asutusta Esselpäässä on ollut jo luultavasti varhaiskeskiajalla, sillä se on kuulunut niin sanotun suomalaisen vero-oikeuden piiriin. Varhaisimmissa lähteissä kylän nimi on kirjoitettu muotoon Eselpää. Kylän läpi kulki ennen Tuiskulan ja Peksalan välinen kylätie, joka nyttemmin on katkaistu. Myös kylän rakennuskanta on muuttunut kesähuviloiksi ja -mökeiksi.


title: Esselpää

text: Esselpään kyläalue on entistä viljelysmaata ja epätasaista metsikköä. Kallioinen Palomäki leimaa kylämiljöötä samoin kuin Halikonlahti, josta avautuu näkymä Vartsalansaareen ja Kaisaareen.


title: Mudazumo Naki Kaikaku

text: Mudazumo Naki Kaikaku (ムダヅモ無き改革, tai "The Legend of Koizumi") on vuosina 2006–2011 julkaistu satiirinen manga, jonka on luonut Hideki Ohwada. Sen päähenkilö on Japanin entinen pääministeri Jun'ichirō Koizumi, joka pitää maiden välisiä suhteita yllä pelaamalla mah-jongia maiden johtajien kanssa. Mangan pohjalta julkaistiin kolmejaksoinen anime 26. helmikuuta 2010.


title: Mudazumo Naki Kaikaku

text: Vaikka sarjan hahmot perustuvatkin oikeisiin poliitikkoihin, sarjan tapahtumat ovat kuvitteellisia. Japanin entinen pääministeri Jun'ichirō Koizumi on sarjan päähenkilö. Muita sarjan hahmoja ovat muun muassa Japanin entinen pääministeri Tarō Asō, Yhdysvaltain presidentti George W. Bush, Pohjois-Korean johtaja Kim Jong-il, Kiinan presidentti Hu Jintao ja Venäjän pääministeri Vladimir Putin.


title: The Writ of Sword

text:
The Writ of Sword on suomalaisen folk metallia soittavan Crimfall-yhtyeen toinen studioalbumi, joka julkaistiin 23. maaliskuuta 2011.
Anti Katajosto, Hanne Rouvali, Helena Haaparanta, Karoliina Virkkunen, Markus Montola, Miska Sipiläinen, Pertti Lehto, Sami Heikura, Sami Huikko, Tiina Lahti, Vera Schneider – kuorolaulu


title: Kultapyrstöt

text: Kultapyrstöt ("Psarocolius") on turpiaalien heimoon kuuluva varpuslintusuku. Kultapyrstöjen sukuun kuuluu BirdLife Suomen mukaan 9 lajia.


title: Livingston (Skotlanti)

text: Livingston () on kaupunki Skotlannissa, Yhdistyneessä kuningaskunnassa. Kaupunki sijaitsee Edinburghin ja Glasgown välisen moottoritien varrella ja siihen on junayhteydet, joskaan ei kaupungin keskukseen. Livingston on West Lothianin hallintoalueen laajin kaupunki. Kaupungin asukasluku on 53 670.


title: Livingston (Skotlanti)

text: Kaupunki perustettiin vuonna 1962. Se oli aluksi riippuvainen kivihiili- ja öljyliuskekaivoksista, mutta myöhemmin sinne on kehittynyt tietokonelaite- ja ohjemistoteollisuutta.


title: Maidenhead

text: Maidenhead on kaupunki Berkshiren kreivikunnassa, Englannissa. Se sijaitsee noin 40 kilometriä Lontoosta länteen. Kaupungin läpi virtaa Thamesjoki. Vuonna 2001 Maidenheadissa oli 78 000 asukasta.


title: Maidenhead

text: Maidenheadin alueelta on löytynyt joitakin huviloita jo roomalaisvallan ajalta. Kerrotaan, että 800-luvulla tanskalaiset viikingit nousivat maihin Maidenheadissa matkallaan Readingiin. Siihen aikaan kylän keskustan nimi oli South Ellington. Kun se yhdistyi jokivarren kahlaamo- ja telakkapaikkaan nimeltä Maiden-hythe, kaupunki sai nykyisen nimensä.


title: Maidenhead

text: Ensimmäinen silta Thamesin yli rakennettiin jonkin verran ennen vuotta 1255, jolloin Henrik III määräsi maantien levennettäväksi. 1700-luvulla kaupungissa oli useita majataloja, ja se oli maan postivaunuliikenteen vilkkaimpia kauttakulkupaikkoja. Maidenheadissa on kuuluisa Isambard Kingdom Brunelin suunnittelema rautatiesilta vuodelta 1838. Sen tiilistä tehdyt siltakaaret olivat aikanaan maailman pisimmät ja matalimmat. Oikeanpuoleisen kaaren sisällä kuuluu erikoinen kaiku. Nykyisin junamatka Lontoon Paddingtoniin kestää puolisen tuntia.


title: Geir Bjørklund

text: Geir Bjørklund (s. 20. huhtikuuta 1969 Mo i Rana) on norjalainen lääketieteellinen kirjailija, lehtimies ja toimittaja. Hän on World Association of Medical Editorsin jäsen.


title: Geir Bjørklund

text: Bjørklund tunnetaan parhaiten biologisten lääkkeiden aktiivisena kannattajana. Hän on myös Tenner & Helse - ja Nordisk Tidsskrift for Biologisk Medisin -lehtien perustaja ja entinen päätoimittaja. Hän on konsultoinut Statens helsetilsynia .


title: Drifter (albumi)

text: Drifter on Soma Manucharin ensimmäinen albumi. Albumi julkaistiin 16. helmikuuta 2011 digitaalisesti. Manuchar työsti albumia suomalaisista tuottajista muun muassa Hannu Korkeamäen, Lasse Kurjen, Janne Huttusen ja Nalle Ahlsdtedt sekä Kyösti Salokorven kanssa.


title: Drifter (albumi)

text: Ensimmäisenä albumilta julkaistiin maxi-singlenä "Janie" jo vuoden 2009 lopussa. Singlellä on Art Sacamanon sekä muun muassa 50 Centille, Pitbullille ja Justin Bieberille materiaalia tuottanut MGI aka Henri Lanz:n remixit. Toinen singlejulkaisu oli "Crazy ’Bout The Boy" maaliskuussa 2010. Manuchar kutsuttiin vuoden 2011 Euroviisukarsintoihin loppuvuodesta 2010, joihin hän lähti kappaleellaan "Strong". Se julkaistiin singlenä 7. joulukuuta 2010. "Strong" kilpaili toisessa alkukarsinnassa 21. tammikuuta 2011 muun muassa viisut voittanutta Paradise Oskaria vastaan, mutta ei selvinnyt finaaliin.


title: Drifter (albumi)

text: Drifter sai ristiriitaisen vastaanoton. Myös "Strongin" valinta euroviisukarsintaan on mietityttänyt ihmisiä. Neljäntenä singlenä kesäkuun 2011 puolessavälissä albumilta julkaistiin "Making My Heart Beat".


title: Teemu Lampinen

text: Teemu Lampinen (s. 23. tammikuuta 1981 Hollola) on entinen suomalainen jalkapalloilija. Hän oli pelipaikaltaan vasen laitahyökkääjä.


title: Teemu Lampinen

text: Lampinen aloitti pääsarjauransa FC Lahdessa vuonna 2000. Hän edusti seuraa vuodet 2000–2002 ja pelasi loppukauden 2002 Kakkosessa pelanneissa Lahden Työväen Palloilijoissa. Kaudeksi 2003 Lampinen palasi pääsarjatasolle ja edusti FC Jokereita. Kaudet 2004–2005 hän pelasi Ykkösen FC Kuusankoskessa ja FC Hämeenlinnassa. Tämän jälkeen Lampinen on edustanut alemmilla sarjatasoilla FC City Starsia.


title: Strong (kappale)

text: Strong on Soma Manucharin kappale debyyttialbumiltaan Drifter. "Strong" julkaistiin digitaalisesti 7. joulukuuta 2010 ja se palvelee kolmantena singlenä albumilta. Manuchar osallistui tällä kappaleellaan Suomen vuoden 2011 Euroviisukarsintoihin tammikuussa 2011. "Strong" kilpaili toisessa alkukarsinnassa jääden kuitenkin finaalin ulkopuolelle. Myöhemmin ilmoitetuissa sijoituksissa ilmeni, että kappale oli jäänyt oman alkukarsintansa viimeiseksi.


title: Strong (kappale)

text: "Strong" on Ellen T.:n ja Antti C.:n säveltämä ja sanoittama sekä heidän lisäksi sovituksessa ovat olleet mukana myös Kim Wennerström ja Elof Loelv.Kappaleen "Strong" musiikkivideo julkaistiin Manucharin Youtube ja VEVO-kanavilla 17. tammikuuta 2011.. Videolla nähdään Soma tanssimassa Nelosen Dance-ohjelmasta tutun Markku Haussilan kanssa. Tunnelma on katkera, kolkko sekä hieman vihainen. Video on kuvattu betoniseinää vasten sillan alla. Siinä näytetään Manuchar hänelle tyypillisessä korkeassa ponihännässä sekä mustassa asussa, joka peittää vastakkaiset olkapään ja jalan. Olkapäässä hänellä on kimalteleva koriste. Video on lähes mustavalkoinen.


title: Pehkeenlampi

text: Pehkeenlampi on lampi Utajärven kunnassa, Sanginkylästä hieman etelään seututie 837:n lähettyvillä Pehkeensuo 1 -nimisen turvetuotantoalueen pohjoislaidalla. Lammella ei ole laskuojaa, vetensä se saa läheiseltä suolta. Myös lammen rannat ovat suota, rannat ja lammen ympäristö ovat asumattomia eikä lammelle ole mitään tieyhteyttä tai polkua.


title: Kovelinlampi

text: Kovelinlampi on erittäin pieni lampi Utajärven kunnassa, Sanginkylästä hieman etelään seututie 837:ltä Pehkeensuo 3 -nimisen turvetuotantoalueen ohi Saunamaat-kankaalle menevän metsäautotien lähettyvillä. Saunamaiden ja Kovelinkankaan välissä olevalla lammella ei ole laskuojaa, se saa vetensä läheiseltä suolta. Lammen ympäristössä ei ole asutusta.


title: Kolmiloukko

text: Kolmiloukko on nimensä mukaisesti kolmikulmaisen muotoinen lampi Utajärven kunnassa, Sanginkylästä hieman etelään. Sinne on tieyhteys seututie 837:ltä Pehkeensuo 3 -nimisen turvetuotantoalueen kautta kohti Maaselkää menevältä metsäautotieltä. Kolmiloukonkankaan vieressä sijaitsevalla lammella ei ole laskuojaa. Lammen rannalla on eräkämppä, joka toimii paikallisen metsästysseuran hirvikämppänä.


title: Brewster Aeronautical Corporation

text: Brewster Aeronautical Corporation oli Long Islandilla vuonna 1932 perustettu lentokone- ja puolustuvälinevalmistaja. Yhtiö valmisti alussa lentokoneen osia.


title: Brewster Aeronautical Corporation

text: Vuonna 1932 ilmailuinsinööri James Work osti Brewster-yhtiön lentokoneosaston 30 000 dollarilla ja perusti Brewster Aeronautical Corporation-yhtiön. Brewster valmisti aluksi vesitasokoneiden kellukkeita ja lentokoneiden siipipaneeleja. Kun pääinsinööri Dayton Brown tuli yhtiöön alkoi Brewster myös suunnittelemaan tuotteita. Brewster operoi lopulta kolmea lentokonetehdasta New Yorkissa Long Island Cityssä (Queensissa), New Jerseyn Newarkissa ja vuodesta 1941 alkaen Pennsylvanian Warminster Township:issa.


title: Brewster Aeronautical Corporation

text: Brownin ensimmäisenä suunnittelema lentokone oli kaksipaikkainen tiedustelupommikone Brewster SBA, joka lensi ensimmäisen kerran 1936 - myöhemmin koneen valmistaminen siirtyi Naval Aircraft Factory:lle, joka valmisti konetta tyyppimerkinnällä SBN-1.


title: Brewster Aeronautical Corporation

text: Vuonna 1936 yhtiö suunnitteli Brewster F2A-hävittäjän. Prototyyppi lensi ensilentonsa 2. joulukuuta 1937.


title: Brewster Aeronautical Corporation

text: Brewster SB2A Buccaneer oli lentokone joka kehitettiin SBAn perustella. SB2A oli suurempi ja siinä oli tehokkaampi moottori. Se lensi ensimmäisen kerran 1941. Buccaneer oli tyypiltään verrattavissa Curtiss SB2C Helldiver-koneeseen, joka oli syöksypommittaja/torpedopommittaja.


title: Brewster Aeronautical Corporation

text: Loppuaikoina Brewster Aeronautical Corporation kärsi useista ongelmista. Yhtiö oli kasvanut muutamassa vuodessa suhteellisen pienestä lentokoneosavalmistajasta merkittäväksi puolustusvälinevalmistajaksi. Yhtiöön palkattiin hämäräperäisiä myyntimiehiä, jotka liioittelivat asiakkaille yhtiön valmistuskapasiteettia. Ammattitaitoisia työntekijöitä ei ollut enää saatavilla valtavasti kasvaneen aseteollisuuden seurauksena.


title: Brewster Aeronautical Corporation

text: Yhdysvaltain laivasto ei ollut tuotannon viivästyksiin ja otti yhtiön väliaikaisesti haltuunsa 18. huhtikuuta 1942. Kapteeni George Westervelt Navy Construction Corpsista asetettiin johtoon. Toukokuussa 1942 laivasto luovutti yhtiön uudelle johtokunnalle ja asetti Charles Van Dusenin johtoon.


title: Brewster Aeronautical Corporation

text: Yritys valmisti Vought F4U Corsair-lentokoneen versiota mallina F3A.


title: Brewster Aeronautical Corporation

text: Laivasto lopetti valmistussopimukset vuonna 1. heinäkuuta 1944 ja sulki yhtiön samassa kuussa.


title: Ezzatollah Sahabi

text: Ezzatollah Sahabi (5. toukokuuta 1930 – 31. toukokuuta 2011) oli iranilainen tutkija, humanisti, demokratia-aktivisti, poliitikko ja parlamentin jäsen. Hän oli iranilaisen kansallispuolueen uskonnollisen liikkeen johtaja vuodesta 2003 kuolemaansa 2011.


title: Ezzatollah Sahabi

text: Sahabi oli nykyisin kielletyn lehden "Iran-e Farda" ("Huomisen Iran") toimituspäällikkö.


title: Ezzatollah Sahabi

text: Sahabi syntyi 5. toukokuuta 1930 Teheranissa Iranissa. Hänen isänsä Yadollah Sahabi oli yksi Iranin vuoden 1979 vallankumouksen vaikuttajista.


title: Ezzatollah Sahabi

text: Sahabi oli naimisissa Zahra Ataein kanssa, jonka eno oli Mehdi Bazargan. Heillä oli yksi poika ja tytär. Huhtikuussa 2011 Sahabia hoidettiin Persian sairaalassa, ja 1. toukokuuta 2011 hän sai syndävaipui koomaan. Hän kuoli 81 vuotiaana 31. toukokuuta 2011.


title: Ezzatollah Sahabi

text: Sotilaat ja Sahabin kannattajat sekä perhe ottivat yhteen seuraavana päivänä hänen hautajaisissaan, ja siinä yhteydessä Sahabin tytär Haleh Sahabi kuoli. Hän kuoli sydänpysähdykseen.


title: Jani Juntunen

text: Jani Juntunen on suomalainen radiojuontaja, joka juontaa Suomen virallinen lista -ohjelmaa sunnuntaisin 12-14 kolmella eri radiokanavalla: Radio Suomipopilla, Radio Aallolla ja Radio Rockilla. Ennen Radio Suomipoppia hän on työskennellyt kanavilla Radiomafia, YleX, YleQ, Radio Aalto ja Radio Rock. Paitsi radiossa, hän on juontanut myös televisiossa, 1990-luvulla Yle TV1:n nuortenohjelmissa "N.Y.T." ja "Lista". Hän on myös selostanut Yleisradion televisiolähetyksiä Eurovision laulukilpailusta vuosina 1999, 2000 ja 2001.


title: 2101 Adonis

text: 2101 Adonis on Maan lähelle tuleva pikkuplaneetta, joka kuuluu Apollo-asteroideihin. Adoniksen löysi E. Delporte vuonna 1936. Pikkuplaneetta sai nimensä kreikkalaisen mytologian Adoniksen mukaan. Ennen nimeämistään asteroidi tunnettiin tunnuksella 1936 CA. Pikkuplaneetta kuitenkin katosi pian löytymisensä jälkeen. Charles Kowal löysi Adoniksen uudestaan 14. helmikuuta vuonna 1977, jolloin asteroidi oli ollut hävinneenä jo 41 vuotta. Adonis oli vasta toinen löydetty Apollo-asteroidi (vain 1862 Apollo itse oli löydetty ennen sitä). Adonikseen on havaittu todennäköisesti liittyvän meteoriparvia, mikä viittaisi siihen että pikkuplaneetta olisi loppuun palanut komeetta. Pikkuplaneetta Adonis esiintyy myös "Tintin seikkailut" "Tintti kuun kamaralla" sarjakuvakirjassa.


title: Punaleppä

text: Punaleppä ("Alnus rubra") eli oregoninleppä on Pohjois-Amerikan länsirannikolta kotoisin oleva keskikokoinen, kesävihanta puu, joka kuuluu leppien sukuun ja koivukasvien heimoon. Se on suurin leppälaji Meksikon pohjoispuolisessa osassa Amerikkaa ja Pohjois-Amerikan luoteisrannikon kaupallisesti tärkein lehtipuu. Sen erottaa muista leppälajeista reunoiltaan rullalle kääntyneistä lehdistä.


title: Punaleppä

text: Punaleppä on nopeakasvuinen ja lyhytikäinen puu, joka alkaa tuottaa siementä 10 vuoden ikäisenä ja elää keskimäärin 60–70 vuotta, enintään kuitenkin sata vuotta. Yleensä se kasvaa 24–30 metriä korkeaksi ja rinnankorkeusläpimitaltaan 35–45 senttimetriä paksuksi. Suurimmat luonnosta löydetyt yksilöt ovat olleet 37 metriä korkeita ja 80 senttimetrin paksuisia.


title: Punaleppä

text: Punalepällä on tavallisesti yksihaarainen runko, kapea tai kartiomainen latvus sekä laaja juuristo, joka levittäytyy lähelle maanpintaa. Sen runkoa ja oksia peittää ohut, sileä ja harmaanvalkoinen kaarna, joka alkaa tummua ja kesiä ohuina levyinä puun ikääntyessä. Juuristossa on typpeä sitovia nystyröitä, joissa elää "Frankia"-sukuun kuuluvia aktinobakteereja. Punalepällä on usein myös sienijuuria, joiden kautta se elää symbioosissa sienten kanssa.


title: Punaleppä

text: Talvisilmut ovat perällisiä, pallomaisia, pyöreäkärkisiä ja yleensä hyvin tahmeita. Lehtilapa on puikea tai soikea, 6–16 senttimetriä pitkä, leveän suippotyvinen tai pyöreätyvinen, terävä- tai tylppäkärkinen sekä tyypillisesti reunoiltaan rullalle kiertynyt. Lehtilaita on voimakkaasti toissahainen tai nyhälaitainen, ja lehden alapinta on kalju tai hieman karvainen.


title: Punaleppä

text: Punaleppä on yksikotinen kasvi, joka kukkii alkukeväästä ennen lehtien puhkeamista. Sen kukat sijaitsevat erillisissä hede- ja eminorkoissa. Hedenorkot ovat jopa 12 senttimetrin mittaisia, punaruskeita ja roikkuvat oksien kärjistä yksittäin tai pieninä ryppäinä. Eminorkot ovat pienempiä, punertavanvihreitä ja pystyjä mutta kääntyvät pölytyksen jälkeen alaspäin ja kypsyvät puutuneiksi, käpymäisiksi hedelmänorkoiksi, joissa on 50–100 litteää, siipipalteista pähkylää. Tuuli levittää pähkylät puun ympäristöön syksyn ja talven aikana.


title: Punaleppä

text: Punaleppä on kotoisin Pohjois-Amerikan länsirannikolta, jossa sen levinneisyysalue ulottuu Etelä-Kaliforniasta Yukoniin ja Kaakkois-Alaskaan saakka. Sitä ei juurikaan esiinny yli 160 kilometrin päässä merenrannasta lukuun ottamatta Pohjois-Idahon jokivarsia. Sitä viljellään myös Havaijilla.


title: Punaleppä

text: Punaleppä menestyy kosteassa meri-ilmastossa noin 700 metrin korkeudelle saakka. Se viihtyy aurinkoisilla paikoilla mutta ei ole kovin vaativa maaperän suhteen. Yleensä se kasvaa virtaavien vesien äärellä, kosteilla tulvatasangoilla, järvien rannoilla, märillä rinteillä sekä aukeilla, hiekkaisilla ranta-alueilla.


title: Punaleppä

text: Punaleppää pidetään Pohjois-Amerikan luoteisosien kaupallisesti tärkeimpänä lehtipuuna. Siitä tehdään paljon huonekaluja ja kaapistoja, sillä se on edullista ja sen tasaista ja melko tiheää puuainesta on helppo työstää. Siitä valmistetaan myös koriste-esineitä, koristelistoja, seinä- ja kattopaneeleita, kuormalavoja, puuviilua, vaneria, paperirullien tulppia ja joitakin pienempiä erikoistuotteita, kuten harjanvarsia, lankarullia, tarjottimia, kengänpohjia ja laatikoita. Lisäksi sitä käytetään selluloosan raaka-aineena ja polttopuuna. Sitä pidetään myös hyvänä maanparannuskasvina, koska sen juuret muodostavat maaperään runsaasti typpeä.


title: Punaleppä

text: Monet koti- ja villieläinlajit käyttävät punaleppää ravintonaan. Lehmät, lampaat ja vuohet syövät nuorten puiden lehtiä ja oksia samoin kuin kauriit sekä hirvet. Majavat syövät sen kuorta ja rakentavat sen oksista patoja sekä pesiä. Siemenet kelpaavat tikleille ja peurahiirille.


title: Punaleppä

text: Pohjois-Amerikan intiaanit värjäsivät kalaverkkonsa punaiseksi punalepän kuoresta saatavalla väriaineella, jotta kalat eivät huomaisi verkkoja niin helposti. He käyttivät punaleppää myös ulostus- ja oksetusaineena sekä yleislääkkeenä, jolla hoidettiin särkeviä luita, päänsärkyä, yskää, sappitautia, vatsavaivoja, risatautia, tuberkuloosia, astmaa ja ihottumia. Punalepän lääkinnälliset ominaisuudet johtuvat sen sisältämästä salisiinista.


title: Michael Kidd

text: Michael Kidd (12. elokuuta 1915 New York, New York – 23. joulukuuta 2007) oli yhdysvaltalainen koreografi. Kidd suoritti insinööriopintoja kunnes hän sai stipendin The School of American Ballet´hen. Hän työskenteli sekä Broadwaylla että elokuvien parissa. Kidd teki koreografian muun muassa elokuviin "Iskelmäkaruselli" (1943), "Seitsemän veljeksen morsiamet" (1954) ja "Hello, Dolly!" (1969). Ohjaajana hän oli vuonna 1958 valmistuneessa elokuvassa "Hilpeä hulivili", jonka pääosassa näytteli Danny Kaye. Kidd sai viisi Tony-palkintoa teatterityöstään ja vuonna 1996 hän sai Oscar-kunniapalkinnon.


title: Vieras kartanossa

text: Vieras kartanossa ("The Little Stranger") on brittiläisen kirjailijan Sarah Watersin viides romaani. Englanninkielinen alkuteos on ilmestynyt 2009, Helene Bützowin suomennos 2011 Tammen kustantamana.


title: Vieras kartanossa

text: "Vieras kartanossa" -teoksen tapahtumien ajankohta on 1940-luku, toisen maailmansodan jälkeinen aika. Teos on Edgar Allan Poen goottilaisen kauhun (muun muassa kertomus "Usherin talon häviö") perinteestä ammentava kertomus suuresta maalaiskartanosta Hundreds Hallista, jonka asukkaat eivät pysty enää huolehtimaan varoja nielevästä talostaan, vaikka myyvät kiinteää ja irtainta omaisuuttaan. Tarinan kertoja on perhelääkäri tohtori Faraday, joka hoitaa sodassa vammautunutta perheen poikaa Rodia ja palvelustyttöä Bettya. Äiti, vanharouva Ayres, on kutsunut tyttärensä, Rodin sisaren, Carolinen kotiin kantamaan vastuuta veljestä. Tohtori Faradayn kohtalo kietoutuu yhteen perheen ja kartanon kanssa tarinassa, jossa yhdeksi päähenkilöksi nousee myös itse kartano, jossa pahat voimat riehuvat. Lukijaa koukutetaan myös viittauksilla englantilaisen kirjallisuuden helmiin Dickensiin ja Henry Jamesiin.


title: Vieras kartanossa

text: Aiemmissa romaaneissaan lesbohahmoja kuvannut Waters kertoo valinneensa kertojaksi mieluummin juuri miehen, vaikka tapahtuma-aikaan Britanniassa oli jo paljon naislääkäreitä. Mieslääkäri edustaa hänen mielestään juuri sitä perinteistä oppinutta tarkkailijaa, jollainen esiintyy usein tämän kirjallisuudenlajin kertojissa.


title: Vieras kartanossa

text: Kirjailija Waters taustasta löytyy yhteyksiä tarinaan, sillä hänen omat isovanhempansa ovat aikoinaan olleet suuren kartanon palveluskuntaa. Teoksessa Waters kuvaa brittiläisen yhteiskunnan luokkajärjestelmää, joka erityisesti vielä 1940-luvulla oli voimissaan vaikkakin hiljalleen murtumassa, kun sodanjälkeinen maailma tarjosi uusia mahdollisuuksia. Vanhaan järjestelmään sitoutuneita uusi tilanne pelotti, kuten Waters hyvin osoittaa kuvatessaan kartanon emännän rouva Ayresin suhtautumista naapurustoon.


title: Vieras kartanossa

text: Teos oli Man Booker Prizen kaunokirjallisuuspalkinnon finalistien joukossa vuonna 2009, ja samana vuonna se oli ehdokkaana Shirley Jackson -palkinnon saajaksi Stonewall Awards valitsi hänet vuoden kirjailijaksi, ja hänet kutsuttiin Royal Society of Literaturen jäseneksi.


title: Vieras kartanossa

text: Romaanista on sanottu, että se on viihdyttävä ja niin omintakeinen, että se kiinnostaa sekä historiallisen romaanin että kauhukirjallisuuden ystäviä, ja Helene Bützowin käännöstä pidetään eleganttina, hivenen vanhahtavana kuten teoksen henkeen sopii.


title: William Hunt Painter

text: William Hunt Painter (16. heinäkuuta 1835 – 12. lokakuuta 1910) oli englantilainen kasvitieteilijä. Hän kartoitti Derbyshiren kreivikunnan putkilokasvilajeja, keräsi omia kasvinäytteitä ja vaihtoi niitä muiden kasvitieteilijöiden kanssa. Vuonna 1889 hän julkaisi "Derbyshiren kasviston".


title: William Hunt Painter

text: William Hunt Painter syntyi Astonissa, Birminghamissa viisilapsisen perheen esikoisena. Hän työskenteli pankkivirkailijana ja maallikkosaarnaajana ennen kuin ryhtyi kirkolliselle uralle.


title: William Hunt Painter

text: William Hunt Painter työskenteli apupappina Barbonin seurakunnassa Cumbriassa, ja tutustui pappiin joka rohkaisi häntä kasvitieteen pariin. Myöhemmin hän toimi apupappina myös High Wycombessa, Edgbastonissa, Derbyssä ja Bristolissa ennen kuin pääsi kappalaiseksi Stirchleyhin.


title: William Hunt Painter

text: Vuodesta 1898 Hunt Painterin kasvitieteelliset tutkimukset ja kasvien keräily keskittyivät sammaliin.


title: William Hunt Painter

text:
Vuonna 1905 Painter löysi Bishops Castlesta harvinaisen unikkokasveihin kuuluvan kasvin, joka sai tieteelliseksi nimekseen "Fumaria painteri". Vuonna 1907 hän löysi samaa kasvia Ironbridgestä. Nämä ovat edelleen ainoat tämän lajin tunnetut kasvupaikat, ja itse laji on yksi harvoista Englannin kotoperäisistä lajeista. Kasvi on kahden melko yleisen lajin lisääntymiskykyinen hybridi. Se löydettiin mahdollisesti kolmannen kerran vuonna 2005, mutta löytö ja kenties koko erillisen lajin olemassaolo on kiistanalainen.
Hunt Painter lahjoitti kasvikokoelmansa Aberystwythin Walesin yliopiston kasvitieteen laitokselle, mutta hänen keräämiään näytteitä on myös Kew Gardensissa, Birminghamin ja Glasgow'n yliopistoissa sekä Derbyn kaupunginmuseossa.


title: Mat Devine

text: Mat Devine (s. 1974 Norwalk, Connecticut) on yhdysvaltalainen laulaja ja lauluntekijä.


title: Mat Devine

text: Mat Devine syntyi Norwalkissa, josta hän kuitenkin pian muutti muualle perheensä mukana. Perheeseen kuuluivat hänen lisäkseen vanhemmat ja kaksi siskoa. Aikuisena Devine asui Chicagossa kunnes vuoden 2010 elokuussa muutti New Yorkiin.


title: Mat Devine

text: Chicagolainen yhtye Kill Hannah on 19-vuotiaan Mat Devinen perustama. Hän seurusteli silloin 17-vuotiaan Hannah-tytön kanssa ja aluksi yhtyeen nimeksi piti tulla pelkkä Hannah. Kun Devine kuitenkin erosi tyttöystävästään, hän kosti tälle muuttamalla nimen Kill Hannahiksi.


title: Mat Devine

text: Alkuaikoinaan Kill Hannah kiersi ympäri USA:ta muiden yhtyeiden kanssa, kuten 30 Seconds to Mars, HIM, AFI, My Chemical Romance, The Used, The Sounds, Angels and Airwaves ja Chevelle.


title: Mat Devine

text: 2009 ilmestyneen "Wake up the Sleepers" -albumin kiertueella he olivat yhtyeiden kuten Papa Roach, Jet, Morningwood, She Wants Revenge, Smashing Pumpkins, My Passion ja Lacuna Coil mukana.


title: Jatkuvuusyhtälö

text:
Jatkuvuusyhtälö ilmaisee virtausmekaniikassa fluidin massavirran säilymisen vuoputken eri osissa.
Staattisessa virtauksessa vuoputken jokaisen osan sisältämän fluidin massa säilyy ajallisesti vakiona. Massavirrat vuoputken virtaviivoja kohtisuorassa vastaan olevien päiden 1 ja 2 läpi ovat täten yhtä suuret, ts.


title: Jatkuvuusyhtälö

text:
missä formula_2 ja formula_3 ovat massavirrat aikayksikköä kohti, formula_4 ja formula_5 fluidin tiheydet, v ja v sen virtausnopeudet sekä
A ja A putken poikkipinta-alat sen kummassakin päässä.
Tästä saadaan jatkuvuusyhtälö


title: Jatkuvuusyhtälö

text: Koska kokoonpuristumattoman nesteen tiheys pysyy vakiona eli formula_7, sen jatkuvuusyhtälö yksinkertaistuu muotoon


title: Jonas Jonasson (kirjailija)

text: Jonas Jonasson (s. 1961 Växjö) on ruotsalainen toimittaja ja kirjailija.


title: Jonas Jonasson (kirjailija)

text: Jonassonin ensimmäinen romaani "Satavuotias joka karkasi ikkunasta ja katosi" () on veijaritarina, josta tuli vuoden 2010 myydyin romaani Ruotsissa. Ruotsinkielisen alkuteoksen kustansi Piratförlaget. Teos on ilmestynyt 42 maassa. Kirjasta on tehty samanniminen elokuva (2013)


title: Martial Mbandjock

text: Martial Mbandjock (s. 14. lokakuuta 1985 Roubaix) on ranskalainen pikajuoksija. Hän edustaa seuratasolla Asptt Lille Metropole -seuraa. Hän on kolminkertainen EM-mitalisti.


title: Martial Mbandjock

text: Mbandjock karsiutui 2004 Grosseton alle 20-vuotiaiden MM-kilpailuissa 200 metrin juoksun välierissä. Vuonna 2007 hän putosi jatkosta Birminghamin sisäratojen EM-kilpailuissa 60 metrin välierissä. Saman vuoden alle 23-vuotiaiden EM-kilpailuissa Debrecenissä hän sai pronssia 100 metrillä ajalla 10,27. Osakan MM-kilpailuissa hän karsiutui 100 metrin puolivälierissä.


title: Martial Mbandjock

text: Mbandjock karsiutui 2008 välierissä sekä Valemcian MM-hallikilpailujen 60 metrillä että Pekingin olympialaisten 100 metrillä. Hän sai kultaa Pescaran 2009 Välimeren kilpailujen 100 metrillä ajalla 10,15. Berliinin MM-kilpailuissa hän karsiutui välierissä sekä 100 että 200 metrillä.


title: Martial Mbandjock

text: Mbandjock voitti 2010 Euroopan joukkuemestaruuskilpailujen 200 metrin juoksun. Barcelonan EM-kilpailuissa hän sai pronssia 100 metrillä ajalla 10,18 ja 200 metrillä ajalla 20,42. 4 × 100 metrin viestissä hän juoksi ankkuriosuuden Ranskan kultajoukkueessa. Pariisin sisäratojen EM-kilpailuissa 2011 hän oli 60 metrillä viides.


title: Ammunnan maailmanmestaruuskilpailut 1935

text: Vuoden 1935 ammunnan maailmanmestaruuskilpailut järjestettiin Roomassa. Kilpailut olivat 30. ammunnan maailmanmestaruuskisat kaikissa lajeissa. Haulikkolajit suoritettiin Brysselissä. Ensimmäisen kerran ammuttiin sotilaskiväärillä myös joukkuekilpailu.


text: Kyyhkysammunnan Brysselissä voitti Belgian D'Oreigne G. Carlier.


title: Red Horner

text: George Reginald ”Red” Horner (29. toukokuuta 1909 Lynden, Ontario – 27. huhtikuuta 2005) oli kanadalainen jääkiekkoilija, joka edusti puolustajana Toronto Maple Leafsia National Hockey Leaguessa vuodesta 1928 vuoteen 1940. Leafsin kapteenina hän toimi vuodesta 1938 uransa loppuun. Hän auttoi joukkuetta voittamaan seuran historian ensimmäisen Stanley Cupin NHL-kaudella 1931–1932. Horner valittiin Hockey Hall of Fameen vuonna 1965.


title: Arthur Farrell

text: Arthur "Art" Farrell (8. helmikuuta 1877 – 7. helmikuuta 1909) oli kanadalainen jääkiekkoilija joka pelasi ammattilaisena McGill Universityn joukkueessa 1890-luvulla ja sittemmin Montreal Shamrocksissa Canadian Amateur Hockey Leaguessa. Montrealissa syntynyt Farrell auttoi Shamrocksia saavuttamaan Stanley Cupin mestaruudet vuosina 1899 ja 1900.


title: Arthur Farrell

text: Farrell kirjoitti ensimmäisen jääkiekkoa käsittelvän kirjan, "", vuonna 1899, ja siitä tiedetään olevan jäljellä vain neljä kappaletta. Hän kirjoitti vielä kaksi käsikirjatyyppistä teosta kiekkoilusta: "Ice Hockey and Ice Polo Guide" ja "How to Play Ice Hockey".


title: Arthur Farrell

text: Farrell kutsuttiin Hockey Hall of Fameen 1965 pelaajana.


title: Vitali Bianki

text: Vitali Valentinovitš Bianki (; 30. tammikuuta 1894 Pietari – 10. kesäkuuta 1959 Pietari) oli venäläinen lastenkirjailija. Hänellä katsotaan olevan saksalaisia ja sveitsiläisiä sukujuuria, mistä juontunee italialainen sukunimi Bianchi. Hänen isänsä oli tunnettu eläintieteilijä Valentin Lvovitš Bianki.


title: Vitali Bianki

text: Bianki opiskeli Pietarin yliopiston matemaattis-luonnontieteellisessä tiedekunnassa. Hän taisteli ensimmäisessä maailmansodassa Venäjän keisarillisen armeijan tykistössä 1916–1917 ansioituen muun muassa praavosnikein . Hän liittyi Sosialistivallankumoukselliseen puolueeseen eli niin sanottuihin eserriin. Hän toimi komiteassa, joka pyrki säilyttämään Tsarskoje Selon muistomerkit. Sittemmin hänellä oli komennuksia Ufassa, Jekaterinburgissa sekä Bijskissä. Tämän jälkeen hänet mobilisoitiin valkoisen kenraalin Aleksandr Koltšakin valkoarmeijaan, josta hän erkaantui ja liittyi piankin punaisiin salanimellä Vitali Beljanin. Hän joutui myös Valtiollisen keskuspoliisin pidättämäksi.


title: Vitali Bianki

text: Kirjailijana Vitali Bianki keskittyi lastenkirjallisuuteen. Hänen Petroskoissa suomeksi painettu sanomalehtensä Metsän sanomia löysi tiensä suomalaisiinkin koteihin.


title: HMS Commonwealth (1903)

text: HMS Commonwealth oli Britannian Kuninkaallisen laivaston King Edward VII -luokan taistelulaiva. Alus tilattiin osana vuoden 1903 laivasto-ohjelmaa ja sen tarjoukseen perustunut hinta oli 1471527 puntaa.


title: HMS Commonwealth (1903)

text: Alus tilattiin Fairfield Shipbuilding and Engineering Companyltä Govanista osana vuosien 1901-1902 laivasto-ohjelmaa. Sen köli laskettiin 17. kesäkuuta 1902 ja alus laskettiin vesille 13. toukokuuta 1903. Se valmistui maaliskuussa 1905.


title: HMS Commonwealth (1903)

text: Valmistuttuaan "HMS Commonwealth" siirrettiin Portsmouthin telakalle 14. maaliskuuta 1905, mistä se sijoitettiin reserviin. Alus otettiin varsinaiseen palvelukseen 9. toukokuuta Devonportin telakalta liitettynä Atlantin laivastoon. Se kolaroi 11. helmikuuta 1907 Lagosin lähistöllä taistelulaiva "HMS Albemarlen" kanssa, jolloin aluksen runko ja torpedovyö vaurioituivat. Vauriot korjattiin Devonportin telakalle, jonne alus otettiin vielä helmikuussa.


title: HMS Commonwealth (1903)

text: Telakalla ollessaan alus siirrettiin maaliskuussa Kanaalinlaivastoon, jossa se aloitti palveluksensa 28. toukokuuta korjausten valmistuttua. Alus ajoi karille elokuussa.


title: HMS Commonwealth (1903)

text: Laivastoa uudelleen organisoitaessa 24. maaliskuuta 1909 Kanaalinlaivastosta muodostettiin Kotilaivaston 2. laivasto, johon myös "HMS Commonwealth" liitettiin. Alus siirrettiin lokakuussa 1910 Devonportin telakalle modernisoitavaksi, mistä se palasi palvelukseen kesäkuussa 1911.


title: HMS Commonwealth (1903)

text: Laivaston uudelleen organisoinnissa toukokuussa 1912 kaikki King Edward VII -luokan alukset mukaan lukien "HMS Commonwealth" koottiin Kotilaivaston 3. taistelulaivalaivueeseen. Alus siirrettiin marraskuussa laivueen mukana Välimeren laivastoon, kun ensimmäinen Balkanin sota (lokakuusta 1912 toukokuuhun 1913) oli kiristänyt tilannetta alueella.


title: HMS Commonwealth (1903)

text: Alus saapui 27. marraskuuta Maltalle, josta se välittömästi osallistui Montenegrossa olevien kansainvälisten joukkojen saartoon sekä Scutarin miehitykseen. Alus palasi 1913 laivueen mukana Britteinsaarille, missä se liitettiin 27. kesäkuuta 1913 Kotilaivastoon.


title: HMS Commonwealth (1903)

text: Ensimmäisen maailmansodan puhjettua laivue liitettiin Suureen laivastoon, jossa sitä käytettiin Pohjanmerellä partioivien risteilijöiden tukena. Laivue siirrettiin 2. marraskuuta 1914 Kanaalinlaivaston tueksi, jolloin se samalla siirrettiin Portlandiin. Laivue palasi 13. marraskuuta Kotilaivastoon.


title: HMS Commonwealth (1903)

text: "HMS Commonwealth" oli joulukuusta 1914 helmikuuhun 1915 telakalla huollettavana. Se sijoitettiin 1. heinäkuuta laivueensa toiseksi lippulaivaksi, missä tehtävässä se oli vuoden loppuun saakka. Alus palveli Suuressa laivastossa 29. huhtikuuta 1916 saakka, jolloin se siirrettiin laivueensa mukana Sheernessiin. Laivue siirrettiin 3. toukokuuta Noren alaisuuteen.


title: HMS Commonwealth (1903)

text: Alus viipyi laivueensa mukana Noressa elokuuhun 1917, jolloin se poistettiin palveluksesta ennen huollon alkamista Portsmouthissa. Telakalla alus muutettiin vastaamaan mahdollisuuksien mukaan dreadnought taistelulaivaa, joten sille tehtiin torpedovyöt ja kolmijalkainen etumasto sekä tulenjohtojärjestelmä uusittiin. Aluksen kuusi tuumaiset keskilaivaan sijoitetut patterit poistettiin ja niiden tilalle asennettiin neljä kuusi tuumaista kantta ylemmäs. Aluksen valmistuessa huhtikuussa 1918 se oli maailman modernein predreadnought taistelulaiva.


title: HMS Commonwealth (1903)

text: Alus palasi palvelukseen 16. huhtikuuta liitettynä Pohjanmeren valvontaosastoihin, josta se siirrettiin 21. elokuuta Suureen laivastoon. Alus aloitti Invergordonissa tykistökoululaivana, missä tehtävässä sen uudistettu tulenjohtojärjestelmä pääsi oikeuksiinsa.


title: HMS Commonwealth (1903)

text: Oltuaan kolmisen vuotta koululaivana "HMS Commonwealth" poistettiin palveluksesta helmikuussa 1921. Alus sijoitettiin poistolistalle huhtikuussa 1921 ollessaan Portsmouthin telakalla ja se myytiin 18. marraskuuta Slough Trading Companylle romutettavaksi. Se myytiin edelleen Saksaan, jonne alus hinattiin.


title: Juliska Koka

text: Juliska Koka, oik. "Rachela Wollman" o.s. "Wieliczko-Krutkiewicz" (4. huhtikuuta 1924 Bukarest, Romania − 28. toukokuuta 2011 New Jersey, Yhdysvallat), oli syntyperältään romanianjuutalainen, Suomessa 1940- ja 1950-luvulla vaikuttanut viihdetaiteilija, tanssija ja laulaja.


title: Juliska Koka

text: Koka työskenteli 1940-luvulla ensin kiinnitettynä Helsingin Kansanteatteriin, sen jälkeen hän esiintyi viisi vuotta suositussa Punainen Mylly -teatterissa. Hänellä oli rooli myös kolmessa suomalaisessa elokuvassa, joista tunnetuin on "Rosvo-Roope". Alan opintojen vuoksi Koka muutti 1950-luvun alussa Yhdysvaltoihin, jossa hän avioitui liikemies Robert Wollmanin kanssa ja loi uran televisiossa, kiertueilla ja omilla ravintolashow-ohjelmillaan. Hänellä oli Broadwaylla show, jossa hän esitti Edith Piafia. Hänet palkittiin esityksestä Theatre World -palkinnolla. Jo Suomessa Koka oli levyttänyt Piafin tunnetuksi tekemän kappaleen "Hymne à l'amour" ("Hymni rakkaudelle"). Hän esitti myös Kurt Weillin lauluista kokoamaansa konserttiohjelmaa. Yhdysvalloissa hän käytti taiteilijanimeä Juliette Koka.


title: Juliska Koka

text: Koka kävi myöhemmin usein Suomessa esiintymässä ja lomilla. Hänellä ja Wollmanilla oli kaksi poikaa.Juliska Kokan levyttämät kappaleet


title: Joseph Whittaker

text:
Joseph Whittaker (1815–1894) oli englantilainen puutarhuri ja kasvitieteilijä, kotoisin Derbyshiren Breadsallista. Hän tutki paljon Australian kasveja ja keräsi kolmensadan kasvin kokoelman Adelaiden lähistöltä ja Lofty Rangen eteläosista Encounter Baylle ulottuvalta alueelta Australian eteläosista vuosina 1839–1840. Ne ovat nyt Kew Gardensissa Lontoossa. Yli kaksituhatta hänen keräämäänsä brittiläistä kasvinäytettä on nykyään Derbyn kaupunginmuseossa.
Australialainen kihokkilaji "Drosera whittakeri" on nimetty Whittakerin kunniaksi. Whittakerille on omistettu juhlasali derbyläisen oppilaitoksen kestikartanossa.


title: Wilhelm von Tegetthoff

text: Wilhelm von Tegetthoff (23. joulukuuta 1827 Marburg (nyk. Slovenia), Steiermark, Itävallan keisarikunta – 7. huhtikuuta 1871, Wien, Itävalta) oli itävaltalainen amiraali. Hänen katsotaan kuuluvan 1800-luvun merkittäviin merikomentajiin, muun muassa uusien taktiikoiden kehittäjänä ja innostavana johtajana. Hän valmistui Venetsian Marinecollegiumista 1849. Tegethoff osallistui 1864 toiseen Saksan-Tanskan sotaan, jossa hänen komentamansa preussilais-itävaltalainen laivasto-osasto joutui perääntymään Helgolandin taistelussa. Vuonna 1866 Tegethoff johti Preussin-Itävallan sodassa Itävallan laivaston voittoon Preussin liittolaisesta Italiasta (Lissan taistelu).


title: Wilhelm von Tegetthoff

text: Tegetthoff kuoli yllättäen keuhkokuumeeseen Wienissä. Hänet on haudattu Graziin. Hänet on kuvattu itävaltalaiseen postimerkkiin 1935 ja 20 euron kolikkoon 2004. Hänen mukaansa on nimetty useita aluksia, muun muassa:


title: Frederico Gil

text: Frederico Gil (s. 24. maaliskuuta 1985 Lissabon) on portugalilainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 62 huhtikuussa 2011. Kaksinpelissä hän on kerran pelannut ATP-turnauksen finaalissa. Grand Slam -turnauksissa hän on kerran selviytynyt kolmannelle kierrokselle.


title: Frederico Gil

text: Estoril Openissa 2010 Gil saavutti toistaiseksi uransa ainoan finaalipaikkansa voitettuaan välierissä Guillermo García-Lópezin. Finaalissa hän hävisi Albert Montañésille kolmessa erässä. Monte Carlo Mastersissa 2011 Gil selviytyi puolivälieriin voitettuaan kolmannella kierroksella maailmanlistan kymmenenneksi sijoitetun Gaël Monfilsin. Puolivälierässä hän hävisi maailmanlistan neljänneksi sijoitetulle Andy Murraylle.


title: Lowestoft

text: Lowestoft on kaupunki Suffolkin kreivikunnassa, Itä-Englannissa. Kaupunki sijaitsee Yhdistyneen kuningaskunnan itäisimmällä paikalla ja Pohjanmeren rannalla. Asukkaita kaupungissa on noin 71 000 (2011).


title: Lowestoft

text: Kalastus oli aikonaan merkittävä tulonlähde Lowestoftissa, mutta vuonna 2015 oli jäljellä enää kymmenen kalastusalusta.


title: Glyseroli-3-fosfaatti

text: Glyseroli-3-fosfaatti (CHOP) on glyserolin ja fosforihapon muodostama esteri. Yhdiste on tärkeä muun muassa lipidien biosynteesissä.


title: Glyseroli-3-fosfaatti

text: Glyseroli-3-fosfaattia muodostuu eliöissä kahdella tavalla. Glyserolikinaasientsyymi katalysoi fosfaattiryhmän siirtoa ATP-molekyyliltä glyserolille. Ihmisellä tämä entsyymi on aktiivinen maksassa. Eräillä eliöillä fosfaattiryhmän luovuttajana voi toimia myös jokin muu nukleotiditrifosfaatti. Muissa kudoksissa glyseroli-3-fosfaattia muodostuu dihydroksiasetonifosfaatista glyseroli-3-fosfaattidehydrogenaasin katalysoimana. Reaktio voi tapahtua kumpaankin suuntaan, ja entsyymi katalysoi myös glyseroli-3-fosfaatin hapettamista dihydroksiasetonifosfaatiksi. Pelkistäminen vaatii koentsyymiksi NADH-molekyylin ja hapettaminen NAD-molekyylin, mitokondriaalinen entsyymi käyttää FAD-molekyyliä


title: Glyseroli-3-fosfaatti

text: Glyseroli-3-fosfaatti toimii rasvahappomolekyylien vastaanottajana rasvojen biosynteesissä. Rasvahappomolekyylit ovat kiinnittyneet koentsyymi-A:han muodostaen asyylikoentsyymi-A:ta. Tältä molekyyliltä glyseroli-3-fosfaatti-O-asyylitransferaasi siirtää rasvahapon ja esteröi sen glyserolin ykköshiilen hydroksyyliryhmään, ja näin muodostuu lysofosfatidaatti- eli lysofosfatidihappomolekyyli. Sama entsyymi liittää vielä toisen rasvahappomolekyylin glyseroliin, jolloin muodostuu fosfatidaatti- eli fosfatidihappomolekyyli.


title: Glyseroli-3-fosfaatti

text: Glyseroli-3-fosfaatilla on rooli myös NAD-molekyylin regeneroinnissa hengitysketjun yhteydessä.


title: Pekka Lempiäinen

text: Pekka Lempiäinen (26. helmikuuta 1888 Terijoki – 20. elokuuta 1939 Terijoki) oli suomalainen näytelmäkirjailija.


title: G. G. Ronimus

text: Gabriel Gideon Ronimus (12. elokuuta 1875 Viipuri – 23. lokakuuta 1937 Helsinki) oli suomalainen lyseon lehtori ja kirjallisuuden suomentaja.


title: G. G. Ronimus

text: Ronimuksen vanhemmat olivat director cantus Filip Ronimus ja Maria Pullinen. Hän pääsi ylioppilaaksi 1893 Viipurin lyseosta ja opiskeli Helsingin yliopistossa valmistuen filosofian kandidaatiksi 1898 ja maisteriksi 1900.


title: G. G. Ronimus

text: Ronimus toimi opettajana eri oppikouluissa ja pisimpään hän oli Savonlinnan lyseon saksan ja ranskan kielen vanhempana lehtorina 1921–1934.


title: Linus Sundell

text: Linus Sundell (27. marraskuuta 1868 Kirkkonummi – 23. lokakuuta 1937 Kirkkonummi) oli suomalainen ruotsin kielellä kirjoittanut kirjailija.


title: Toivo Hämeenkoski

text: Toivo Johannes Hämeenkoski (17. syyskuuta 1886 Mouhijärvi – 31. heinäkuuta 1941 Turku) oli suomalainen kirjailija.


title: SS Abukir (1920)

text: SS Abukir oli General Steam Navigation Companyn rahtialus, joka valmistui 1920 Swan, Hunter and Wigham Richardonin telakalla Wallsendissä.


title: SS Abukir (1920)

text: Alus lähti 28. toukokuuta 1940 Oostende, Belgiasta mukanaan yli 200 matkustajaa, joiden joukossa 40–50 naista sekä muutamia lapsia. Aluksen maksiminopeus suuren kuorman vuoksi oli ainoastaan kahdeksan solmua, ja sen aseistuksena oli yksi Lewis-pikakivääri. Pian lähdön jälkeen alus joutui ilmapommitukseen, mutta siihen ei osunut. Aamuyöstä se joutui sukellusveneen maaliksi, mutta alus onnistui väistää keulan editse mennyt torpedo. Saksan laivaston moottoritorpedoveneet upottivat aluksen torpedoimalla Pohjanmerellä lähellä majakka-alus "Noordhinderiä".


title: SS Abukir (1920)

text: Britannian kuninkaallisen laivaston hävittäjät "HMS Codrington", "HMS Jaguar" ja "HMS Javelin" pelastivat joitakin tunteja myöhemmin 33 henkiinjäänyttä merestä.


title: Šušin piiri

text: Šušin piiri (, ) on paikallishallintoalue virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Sen pinta-ala on 381,3 neliökilometriä. Asukkaita on 4 300 henkeä (vuonna 2005).


title: Šušin piiri

text: Vuoristo-Karabahin autonomiseen alueeseen kuulunut Şuşan piiri on perustettu vuonna 1930. Neuvostoaikana sen pinta-ala oli 300 neliökilometriä. Asukkaiden enemmistön muodostivat azerit: 58,3 % vuonna 1939 ja 80,9 % vuonna 1979. Armenialaisten osuus oli 38,6 % vuonna 1939 ja 18,0 % vuonna 1979. Vuoden 1989 väestönlaskennan mukaan piirissä oli 20 400 asukasta.


title: Šušin piiri

text: Vuoristo-Karabahin sodan jälkeen armenialaiset liittivät Šušin piiriin pienen osan valtaamastaan Laçınin piiristä. Nykyisellään piiri rajoittuu pohjoisessa ja koillisessa Vuoristo-Karabahin tasavallan Askeranin piiriin, kaakossa Hadrutin piiriin ja lännessä Qašataghin piiriin. Hallinnollinen keskus on Šušin () kaupunki, josta on 11 kilometriä tasavallan pääkaupunkiin Stepanakertiin. Asukkaista 99,6 % on armenialaisia.


title: Chungju

text: Chungju on kaupunki Pohjois-Chungcheonin provinssissa Etelä-Koreassa. Sen alueella sijaitsee Namsanin vuori. Kaupunki on kuuluisa vuotuisesta taistelulajeja esittelevästä tapahtumasta, joka on järjestetty vuodesta 1998 lähtien.


title: Chungju

text: Chungjussa on kaksi yliopistoa, Konkuk Universityn Chungjun kampus ja Chungju National University. Kaupungissa on asunut muun muassa Yhdistyneiden kansakuntien pääsihteeri Ban Ki-moon, joka muutti kaupunkiin perheensä kanssa 3-vuotiaana.


title: Sølvi Wang

text: Sølvi Valborg Wang (28. elokuuta 1929 – 31. toukokuuta 2011) oli norjalainen näyttelijä ja laulaja.


title: Intiaanidisko

text: Intiaanidisko on TV-resistorin esikoisalbumi, joka julkaistiin kesällä 2004.


title: Šahumjanin piiri

text: Šahumjanin piiri (, ) on paikallishallintoalue virallisesti Azerbaidžaniin kuuluvassa, mutta de facto itsenäisessä Vuoristo-Karabahin tasavallassa. Sen pinta-ala on 1829,8 neliökilometriä. Asukkaita on 2 600 henkeä (vuonna 2005).


title: Šahumjanin piiri

text: Alkuperäinen Vuoristo-Karabahin autonomisen alueen pohjoispuolella sijainnut Šaumjanin (Šahumjanin) piiri on perustettu vuonna 1931. Sen pinta-ala oli 600 neliökilometriä ja hallinnollinen keskus Šaumjanovskin taajama. Asukkaiden enemmistön muodostivat armenialaiset: 85,9 % vuonna 1939 ja 77,2 % vuonna 1959. Azereja oli vastaavasti 3,1 ja 16,7 %, venäläisiä 10,3 ja 5,9 %. Vuoden 1989 väestönlaskennan mukaan piirissä oli 20 800 asukasta.


title: Šahumjanin piiri

text: Azerbaidžanin viranomaiset laukkauttivat Šaumjanin piirin helmikuussa 1991 ja liittivät sen Goranboyn piiriin. Syyskuussa 1991 armenialaiset julistivat Šaumjanin piirin ja osan Xanlarin piiristä liitetyksi Vuoristo-Karabahin tasavaltaan. Kesällä 1992 azerit valtasivat alueen ja ajoivat armenialaisväestön pois kodeistaan. Vuoristo-Karabahin sodan jälkeen armenialaiset liittivät Šahumjanin piiriin valtaamansa Kəlbəcərin piirin, joka puolestaan oli tyhjennetty azereista.


title: Šahumjanin piiri

text: Nykyisellään Vuoristo-Karabahin tasavallan Šahumjanin piiri rajoittuu pohjoisessa Azerbaidžaniin, idässä Martakertin ja etelässä Qašataghin piireihin sekä lännessä Armeniaan. Hallinnollinen keskus on Qarvatšarin kaupunki (), josta on 143 kilometriä tasavallan pääkaupunkiin Stepanakertiin. Asukkaista 99,5 % on armenialaisia.


title: Serkut rakastaa paremmin

text: Serkut rakastaa paremmin on TV-resistorin toinen studioalbumi, joka julkaistiin 15. maaliskuuta 2006.


title: Lennart Vapaavuori

text: Knut Lennart Vapaavuori (14. toukokuuta 1912 Lemu – 7. helmikuuta 1957 Tuusniemi) oli suomalainen pappi ja nuortenkirjailija.


title: Lennart Vapaavuori

text: Vapaavuori toimi 1940- ja 1950-luvuilla rajaseutupappina ja kappalaisena Suomussalmella.


title: TV-resistori (albumi)

text: TV-resistori on suomalaisen indie pop -yhtye TV-resistorin kolmas studioalbumi. Se on julkaistu vuonna 2011 levymerkillä Fonal Records.


title: Alexis von Kræmer

text: Alexis Karl Oskar Fredrik von Kræmer (8. tammikuuta 1871 Pietari – 24. joulukuuta 1927 Helsinki) oli suomalainen Helsingin yliopiston lehtori ja valtiopäivämies.


title: Alexis von Kræmer

text: Von Kræmerin vanhemmat olivat amiraali Johan Fredrik Oskar von Kræmer ja Sofia Maria Julia Dorotea Cedercreutz.. Hän pääsi ylioppilaaksi Helsingin ruotsalaisesta yksityislyseosta 1890 ja opiskeli Helsingin yliopistossa valmistuen filosofian kandidaatiksi 1893, maisteriksi 1894 sekä lisensiaatiksi 1900 ja tohtoriksi 1901. Von Kræmer opiskeli Pariisissa useaan otteeseen vuosina 1893–1898.


title: Alexis von Kræmer

text: Von Kræmer toimi ranskan kielen opettajana Helsingin ruotsalaisissa oppikouluissa vuosien 1896–1922 välillä. Hän oli Helsingin yliopiston ranskan kielen lehtorina 1910–1927.


title: Alexis von Kræmer

text: Von Kræmer osallistui säätyvaltiopäiville aateliston edustajana 1899, 1900 sekä 1904–1905. Hän toimi Helsingin Alliance françaisen sihteerinä 1894–1914, Helsingin ranskalais-englantilaisen kerhon puheenjohtajana 1918–1924 ja Société Franco-finlandaise’n puheenjohtajana 1924–1927. Von Kræmer sai Ranskan kunnialegioonan ristin 1920.


title: Alexis von Kræmer

text: Von Kræmer oli naimisissa vuodesta 1905 Agnes Aline Palmgrenin kanssa.


title: Tuomas Uusitalo

text: Tuomas ”Tume” Uusitalo on suomalainen näyttelijä, ääninäyttelijä, laulaja ja muusikko. Hän on näytellyt kymmenissä televisiosarjoissa, elokuvissa ja teatteriesityksissä. Hän on ollut jäsenenä Leningrad Cowboys ja Sleepy Sleepers -yhtyeissä. Uusitalo on koulutukseltaan teatteritaiteen maisteri.


title: Tuomas Uusitalo

text: Uusitalo on tehnyt rooleja etenkin musiikkiteatterituotannoissa, kuten ilveilijä Trinculo Ryhmäteatterin "Myrskyssä" 2002, Joonatan Turun kaupunginteatterin "Kolmessa iloisessa rosvossa" (2003), Edna Turnblad Helsingin Kaupunginteatterin "Hairsprayssä" 2005 ja Cosmo Brown Turun kaupunginteatterin "Laulavissa sadepisaroissa" 2009. Tuomas Uusitalo on myös esiintynyt Tellus Tähtinen -sarjassa.


title: Tuomas Uusitalo

text: Keväällä 2011 Uusitalo toimi tähtivalmentajana Nelosen "Stage"-ohjelmassa, jossa etsittiin Suomen parasta koulumusikaalia. Hänen valmennettavana oli Tampereen yhteiskoulun lukion oppilaat. Uusitalon valmennettavat voittivat kilpailun ja pääsivät esiintymään seuraavana syksynä Linnanmäen Peacock-teatterissa.


title: Tuomas Uusitalo

text: Syksyllä 2012 Uusitalo ja Eero Ritala toimivat MTV3:n "Sing along" -viihdeohjelman joukkueiden kapteeneina.


title: HMS Hardy (R08)

text: HMS Hardy (viirinumero R08) oli Britannian Kuninkaallisen laivaston V-luokan hävittäjä, joka palveli toisessa maailmansodassa. Alus upotettiin 30. tammikuuta 1944.


title: HMS Hardy (R08)

text: Alus tilattiin 1. syyskuuta 1941 John Brown and Companyltä Clydebankista Glasgowista osana 8. Hätälaivuetta (). Sen köli laskettiin 14. toukokuuta 1942 ja alus laskettiin vesille 18. maaliskuuta 1943. Alus valmistui elokuussa, jolloin siihen oli asennettu uudistettu Mk6 tulenjohtolaite.